text:
1:1 Ke kaloku ngowokuqala umnyaka kaKoreshi, ukumkani wasePersi, ukuze kuzaliseke ilizwi likaYehova ngomlomo kaYeremiya, uYehova wawuxhokonxa umoya kaKoreshi, ukumkani wasePersi; wahambisa izwi ebukumkanini bakhe bonke, walibhala, esithi,
1:2 Utsho uKoreshi ukumkani wasePersi, ukuthi, Zonke izikumkani zehlabathi uzinike mna uYehova, uThixo wamazulu. Yena undiyalele ukuba ndimakhele indlu eYerusalem, ekwaYuda.
1:3 Ubani ophakathi kwenu, ebantwini bakhe bonke, uThixo wakhe makabe naye, anyuke aye eYerusalem ekwaYuda, ayakhe indlu kaYehova, uThixo kaSirayeli (nguye uThixo), eseYerusalem.
1:4 Onke amasalela, ezindaweni zonke aphambukele kuzo, makancedwe ngamadoda aloo ndawo akuyo ngesilivere, negolide, nempahla, neenkomo, kunye nomnikelo wabaqhutywa yintliziyo, wendlu kaThixo eseYerusalem.
1:5 Zesuka ke iintloko zezindlu zooyise zakwaYuda, nezakwaBhenjamin, nezababingeleli, nezabaLevi, bonke abo uThixo wawuxhokonxayo umoya wabo, ukuba banyuke, baye kuyakha indlu kaYehova eseYerusalem.
1:6 Bonke ababebangqongile babancedisa ngezitya zesilivere, nangegolide, nangempahla, nangeenkomo, nangezinto ezinqabileyo; ngaphandle kwazo zonke ezibe zinikwe ngabantu ngokuqhutywa yintliziyo.
1:7 Ke ukumkani uKoreshi wazirhola iimpahla zendlu kaYehova, awayezithabathe eYerusalem uNebhukadenetsare, wazibeka endlwini yoothixo bakhe.
1:8 UKoreshi ukumkani wasePersi wazirhola, wazinikela kuMitredati, umgcini-ndyebo, wazibalela kuSheshbhatsare, isikhulu sakwaYuda.
1:9 Lilo eli inani lazo: izitya zegolide zamashumi mathathu, izitya zesilivere zaliwaka, iinkamba zamashumi mabini anesithoba, iindebe zegolide zamashumi mathathu,
1:10 iindebe zesilivere zohlobo lwesibini zamakhulu mane anashumi linye, iimpahla ezizimbi zaliwaka.
1:11 Zonke iimpahla zegolide nezesilivere zaba mawaka mahlanu anamakhulu amane. Zonke ezo nto wazinyusa uSheshbhatsare, ekunyusweni kwababethinjelwe eBhabheli, beziswa eYerusalem.
2:1 Ngabo ke aba oonyana belizwe lakwaYuda abenyukayo, kwababethinjwe basemfudusweni, awabafudusela eBhabheli uNebhukadenetsare, ukumkani waseBhabheli, ababuyela eYerusalem nakwaYuda, elowo wabuyela emzini wakowabo;
2:2 abeza noZerubhabheli, noYeshuwa, noNehemiya, noSeraya, noRehelaya, noMordekayi, noBhileshan, noMispare, noBhigwayi, noRelum, noBhahana. Inani lamadoda abantu bakwaSirayeli:
2:3 oonyana bakaParoshe ibingamawaka amabini, anekhulu elinamanci asixhenxe anababini.
2:4 Oonyana bakaShefatiya ibingamakhulu amathathu, anamanci asixhenxe anababini.
2:5 Oonyana baka-Ara ibingamakhulu asixhenxe, anamanci asixhenxe anabahlanu.
2:6 Oonyana bakaPahati wakwaMowabhi, koonyana bakaYeshuwa noYowabhi, ibingamawaka amabini anamakhulu asibhozo, aneshumi elinye elinababini.
2:7 Oonyana bakaElam ibiliwaka elinamakhulu amabini, anamanci mahlanu anabane.
2:8 Oonyana bakaZatu ibingamakhulu asithoba, anamanci mane anabahlanu.
2:9 Oonyana bakaZakayi ibingamakhulu asixhenxe, anamanci mathandathu.
2:10 Oonyana bakaBhani ibingamakhulu amathandathu, anamanci mane anababini.
2:11 Oonyana bakaBhebhayi ibingamakhulu amathandathu, anamanci mabini anabathathu.
2:12 Oonyana baka-Azegadi ibiliwaka elinamakhulu amabini, anamanci mabini anababini.
2:13 Oonyana baka-Adonikam ibingamakhulu amathandathu, anamanci mathandathu anabathandathu.
2:14 Oonyana bakaBhigwayi ibingamawaka amabini, anamanci mahlanu anabathandathu.
2:15 Oonyana baka-Adin ibingamakhulu amane, anamanci mahlanu anabane.
2:16 Oonyana baka-Atere kaHezekiya ibingamashumi asithoba anesibhozo.
2:17 Oonyana bakaBhetsayi ibingamakhulu amathathu, ana manci mabini anabathathu.
2:18 Oonyana bakaYora ibilikhulu elineshumi elinababini.
2:19 Oonyana bakaHashum ibingamakhulu amabini, anamanci mabini anabathathu.
2:20 Oonyana baseGibhare ibingamashumi asithoba anabahlanu.
2:21 Oonyana baseBhetelehem ibilikhulu, elinamanci mabini anabathathu.
2:22 Amadoda aseNetofa ibingamashumi amahlanu anamathandathu.
2:23 Amadoda aseAnatoti ibilikhulu, elinamanci mabini anesibhozo.
2:24 Oonyana baseAzemavete ibingamashumi amane anababini.
2:25 Oonyana baseKiriyati-yeharim neKefira neBheroti, ibingamakhulu asixhenxe, anamanci amane anabathathu.
2:26 Oonyana baseRama neGabha ibingamakhulu amathandathu, anamanci mabini anamnye.
2:27 Amadoda aseMikimase ibilikhulu, elinamanci mabini anamabini.
2:28 Amadoda aseBheteli neAyi ibingamakhulu amabini, anamanci mabini anamathathu.
2:29 Oonyana baseNebho ibingamashumi amahlanu anababini.
2:30 Oonyana bakaMagebhishe ibilikhulu, elinamanci mahlanu anabathandathu.
2:31 Oonyana bomnye uElam ibiliwaka, elinamakhulu amabini, anamanci amahlanu anabane.
2:32 Oonyana bakaHarim ibingamakhulu amathathu, anamanci mabini.
2:33 Oonyana baseLodi neHadide neOno ibingamakhulu asixhenxe, anamanci mabini anabahlanu.
2:34 Oonyana baseYeriko ibingamakhulu amathathu, anamanci mane anabahlanu.
2:35 Oonyana baseSenaha ibingamawaka amathathu, anamakhulu amathandathu, anamanci mathathu.
2:36 Ababingeleli: oonyana bakaYedaya bendlu kaYeshuwa ibingamakhulu asithoba, anamanci asixhenxe anabathathu.
2:37 Oonyana bakaImere ibiliwaka, elinamanci mahlanu anababini.
2:38 Oonyana bakaPashure ibiliwaka elinamakhulu amabini, anamanci mane anesixhenxe.
2:39 Oonyana bakaHarim ibiliwaka, elineshumi elinesixhenxe.
2:40 AbaLevi: oonyana bakaYeshuwa noKademiyeli, koonyana bakaHodaviya, ibingamashumi asixhenxe anabane.
2:41 Iimvumi: oonyana baka-Asafu ibilikhulu, elinamanci mabini anesibhozo.
2:42 Oonyana babamasango: oonyana bakaShalum, oonyana baka-Atere, oonyana bakaTalemon, oonyana baka-Akubhi, oonyana bakaHatita, oonyana bakaShobhayi, bebonke ibilikhulu, elinamanci mathathu anesithoba.
2:43 Abakhonzi betempile: oonyana bakaTsiha, oonyana bakaHasufa, oonyana bakaTabhayoti,
2:44 oonyana bakaKerose, oonyana bakaSiyaha, oonyana bakaPadon,
2:45 oonyana bakaLebhana, oonyana bakaHagabha, oonyana baka-Akubhi,
2:46 oonyana bakaHagabhi, oonyana bakaShalemayi, oonyana bakaHanan,
2:47 oonyana bakaGidele, oonyana bakaGahare, oonyana bakaRehaya,
2:48 oonyana bakaRetsin, oonyana bakaNekoda, oonyana bakaGazam,
2:49 oonyana bakaUza, oonyana bakaPaseha, oonyana bakaBhesayi,
2:50 oonyana baka-Asna, oonyana bakaMehunim, oonyana bakaNefusim,
2:51 oonyana bakaBhakebhuki, oonyana bakaHakufa, oonyana bakaHar-hure,
2:52 oonyana bakaBhatseluti, oonyana bakaMehida, oonyana bakaHarsha,
2:53 oonyana bakaBharkose, oonyana bakaSisera, oonyana bakaTama,
2:54 oonyana bakaNetsiha, oonyana bakaHatifa.
2:55 Oonyana babakhonzi bakaSolomon: oonyana bakaSotayi, oonyana bakaSoferete, oonyana bakaPeruda,
2:56 oonyana bakaYahala, oonyana bakaDarkon, oonyana bakaGidele,
2:57 oonyana bakaShefatiya, oonyana bakaHatili, oonyana bakaPokerete-tsebhayim, oonyana baka-Ami.
2:58 Bonke abakhonzi betempile, noonyana babakhonzi bakaSolomon, ibingamakhulu amathathu, anamanci asithoba anababini.
2:59 Ngaba abenyuka, bevela eTele-mela, naseTele-harsha, naseKerubhi-adan-imere; ke ababanga nakuzixela izindlu zooyise, nembewu yabo, ukuba ngabakwaSirayeli na:
2:60 oonyana bakaDelaya, oonyana bakaTobhiya, oonyana bakaNekoda, babengamakhulu omathandathu anamanci mahlanu anababini.
2:61 Ke koonyana bababingeleli: oonyana bakaHabhaya, oonyana bakaHakotsi, oonyana bakaBharzilayi (owazeka umfazi ezintombini zikaBharzilayi waseGiliyadi, wabizwa ngegama lazo),
2:62 abo bakufuna ukubhalwa kwabo kwababhalelwe emilibeni yokuzalwa, abakufumana; bangcola ke, ababa sebubingelelini.
2:63 Irhuluneli yathi kubo, mabangadli nto kwezingcwele kanye, kude kuvele umbingeleli oneeUrim neeTumim.
2:64 Lonke ibandla, lindawonye, ibe ingamawaka angamashumi amane anamabini, anamakhulu mathathu, anamanci mathandathu;
2:65 ngaphandle kwezicaka zabo ezi, nezicakakazi zabo ezi, zingamawaka asixhenxe, anamakhulu amathathu, anamanci mathathu anesixhenxe; zineemvumi neemvumikazi ezingamakhulu amabini.
2:66 Amahashe abo ibingamakhulu asixhenxe, anamanci mathathu anamathandathu; oondlebende babo ibingamakhulu amabini, anamanci mane anabahlanu;
2:67 iinkamela zabo ibingamakhulu amane, anamanci mathathu anantlanu; amaesile ibingamawaka amathandathu, anamakhulu asixhenxe, anamanci mabini.
2:68 Inxenye yeentloko zezindlu zooyise ekufikeni kwayo endlwini kaYehova eseYerusalem, yayizisela indlu kaThixo iminikelo yokuqhutywa yintliziyo, ukuba imiswe endaweni yayo.
2:69 Banikela ngoko konke ababenako ebuncwaneni bomsebenzi: igolide yangamawaka amashumi amathandathu, anawaka linye eedarike, nesilivere yangamawaka amahlanu eemina, nekhulu leengubo ezingaphantsi zababingeleli.
2:70 Bahlala ke ababingeleli, nabaLevi, nabantu inxenye, neemvumi, nabamasango, nabakonzi betempile, emizini yakowabo; amaSirayeli onke emizini yawo.
3:1 Ithe yakufika inyanga yesixhenxe, oonyana bakaSirayeli besemizini yabo, bahlangana abantu njengamntu mnye, beza eYerusalem.
3:2 Wesuka uYeshuwa unyana kaYotsadaki, nabazalwana bakhe ababingeleli, noZerubhabheli unyana kaShelatiyeli, nabazalwana bakhe, basakha isibingelelo sikaThixo kaSirayeli, ukuba kunyuswe phezu kwaso amadini anyukayo, ngoko kubhaliweyo emyalelweni kaMoses umfo wakwaThixo.
3:3 Basizinzisa isibingelelo endaweni yaso; ngokuba beboyikiswe zizizwe zala mazwe. Banyusa phezu kwaso amadini anyukayo kuYehova, amadini anyukayo akusasa nawangokuhlwa.
3:4 Benza umthendeleko weminquba njengoko kubahliweyo, namadini anyukayo iimini ngeemini, ngenani, ngokwesiko, into yemini ngangemini yayo.
3:5 Emveni kwawo benza idini elinyukayo lamaxesha onke, nawokuthwasa kwenyanga, nawamaxesha onke kaYehova angcwalisiweyo, amisiweyo, nawabo bonke abanikela ngokuqhutywa yintliziyo kuYehova, iminikelo yokuqhutywa yintliziyo.
3:6 Baqala ugowokuqala umhlawenyanga yesixhenxe, baqala banyusa amadini anyukayo kuYehova; itempile kaYehova ibe ingekasekwa.
3:7 Imali bayinika abaqingqi nabakroli; banika amaTsidon namaTire ukudla, nento eselwayo, neoli, ukuba athabathe imisedare eLebhanon, ayizise ngolwandle eYafo, ngokuvunyelwa kwabo nguKoreshi ukumkani wasePersi.
3:8 Ngomnyaka wesibini wokufika kwabo endlwini kaThixo eYerusalem, ngenyanga yesibini, baqala ooZerubhabheli unyana kaShelatiyeli, noYeshuwa unyana kaTsadoki, nabanye abazalwana babo, ababingeleli, nabaLevi, nabo bonke ababephume ekuthinjweni ukuza eYerusalem, bamisa abaLevi, bathabathela kominyaka imashumi mabini ezelwe, kwenyusa, ukuba bawongamele umsebenzi wendlu kaYehova.
3:9 Kwema ooYeshuwa noonyana bakhe nabazalwana bakhe, uKademiyeli noonyana bakhe, oonyana bakaHodaviya, njengamntu mnye, ukubongamela abawenzayo umsebenzi endlwini kaThixo: oonyana bakaHenadade, oonyana babo nabazalwana babo, abaLevi.
3:10 Abakhi bayiseka itempile kaYehova; bema ababingeleli, bevethe, benamaxilongo; nabaLevi, oonyana baka-Asafu, benamacangci, ukumdumisa uYehova ngokolwalathiso lukaDavide ukumkani wakwaSirayeli.
3:11 Basusela ngokudumisa, nangokubulela kuYehova, besithi, Ulungile, inceba yakhe ingunaphakade kuSirayeli; ke bonke abantu baduma ngodumo olukhulu, bedumisa uYehova ngenxa yokusekwa kwendlu kaYehova.
3:12 Ke isininzi kubabingeleli, nabaLevi, neentloko zezindlu zooyise, namadoda amakhulu, awayeyibonile indlu yokuqala, sathi ekusekweni kwale ndlu emehlweni aso, salila ngezwi elikhulu; ke abaninzi baduma, bavuya ngokuphakamisa ilizwi.
3:13 Abantu ababa nakulahlula ilizwi lokuduma ngokuvuya kwilizwi lokulila kwabantu; ngokuba abantu babeduma ngodumo olukhulu; ilizwi lavakala nakude.
4:1 Ke kaloku, bakuva ababandezeli bamaYuda nabamaBhenjamin, ukuba oonyana basemfudusweni bamakhela itempile uYehova uThixo wakwaSirayeli,
4:2 beza kuZerubhabheli, nakwiintloko zezindlu zooyise, bathi kubo, Masakhe nani, ngokuba siquqela uThixo wenu njengani; sibingelela kuye kususela kwimihla kaEsar-hadon, ukumkani waseAsiriya, owasinyusela apha.
4:3 Wathi uZerubhabheli, noYeshuwa, nabanye abaziintloko zezindlu zooyise bakwaSirayeli kubo, Anithe ni nathi ekumakheleni uThixo wethu indlu; somakhela sedwa uYehova, uThixo wakwaSirayeli, njengoko wasiwisela umthetho ngako ukumkani onguKoreshi, ukumkani wasePersi.
4:4 Abantu belo zwe bamana ukubaphelisa amandla abantu bakwaYuda, beboyikisa ekwakheni;
4:5 bebaqeshela amagqwetha, ukuba alishitshise iqhinga labo, yonke imihla kaKoreshi ukumkani wasePersi, kwada kwezisa ebukumkanini bukaDariyo ukumkani wasePersi.
4:6 Nasebukumkanini buka-Ahaswerose, ekuqalekeni kobukumkani bakhe, babhala, bebancetheza abemi bakwaYuda nabaseYerusalem.
4:7 Nangemihla ka-Artashashta kwabhala uBhish-lam, noMitredati, noTabheli, nabanye abalingane babo, kuArtashashta ukumkani wasePersi; incwadi yabhalwa ngentetho yesiAram, yakhunyushwa ngesiAram.
4:8 OoRehum umkhumbuzi wezinto zakomkhulu, noShimshayi umbhali, babhala incwadi ngeYerusalem kuArtashashta ukumkani, ngolu hlobo.
4:9 Bathumela ke ooRehum umkhumbuzi wezinto zakomkhulu, noShimshayi umbhali, nabanye abalingane babo bamaDina, nabama-Afarsateki, nabamaTarpela, nabama-Afarsi, nabama-Arki, nabamaBhabheli, nabamaShushanki, nabamaDehavi, nabamaElam,
4:10 nezinye izizwe, awazithimbayo uOsnapare omkhulu obekekileyo, wazibeka emzini wakwaSamari, nakweminye nganeno koMlambo, nakwezinye iindawo.
4:11 Yiyo le incwadi abayithumela kuArtashashta ukumkani, ithi: Abakhonzi bakho, amadoda anganeno koMlambo, njalonjalo.
4:12 Makwazeke kukumkani, ukuba amaYuda anyukileyo evela kuwe, afikile kuthi eYerusalem; ayawakha umzi ogwilikayo, ongendawo; ayazimisa iindonga zawo, ayazimbela iziseko.
4:13 Makwazeke ngoku kukumkani, ukuba othi, xa uthe wakhiwa lo mzi, zafezwa neendonga zawo, angarholi rhafu nasithabathaba, nalunikelo, kude kuye kuxhwaleka ookumkani.
4:14 Kaloku, ngenxa enokuba sisidla ityuwa yasebhotwe, kwaye kungafanelekile kuthi ukubona ukumkani encitshiswa. Ngako oko siyathumela, simazisa ukumkani,
4:15 ukuze kuphicothwe encwadini yezikhumbuzo ezo zooyihlo, wazi ukuba lo mzi waba ngumzi ogwilikayo, owaxhwalekisa ookumkani namazwe, kwenziwa, isiphendu phakathi kwawo kwakudala, waba linxuwa lo mzi ngenxa yoko.
4:16 Siyamazisa ukumkani ukuba, xa uthe wakhiwa lo mzi, zafezwa neendonga zawo, wothi ngenxa yelo thuba ungabi nasabelo wena nganeno koMlambo.
4:17 Waza ukumkani wabathumela impendulo ooRehum umkhumbuzi wezinto zakomkhulu, noShimshayi umbhali, nabanye abalingane babo abahleli kwaSamari, nabanye abanganeno koMlambo, wathi: Uxolo, njalonjalo.
4:18 Loo ncwadi nayithumelayo kuthi ilesiwe ngokucacileyo phambi kwam.
4:19 Ndiwise umthetho, kwaphicothwa, kwafunyanwa ukuba lo mzi kwakudala uziphakamisile kookumkani, kwenziwa ugwiliko nesiphendu phakathi kwawo.
4:20 Kwabe kukho ookumkani abanamandla eYerusalem, nabanegunya kwilizwe lonke eliphesheya koMlambo apho; kunikelwa kubo irhafu, nesithabathaba, nonikelo.
4:21 Wisani ngoko umthetho wokuba abanjezelwe loo madoda, loo mzi ungakhiwa, kude kuwiswe umthetho ndim.
4:22 Lumkani, ningakhe le nto niyiyeke; kungani na ukuba kukhule ukonakala, baxhwaleke ookumkani?
4:23 Ithe yakuleswa incwadi ka-Artashashta ukumkani phambi koRehum, noShimshayi umbhali, nabalingane babo, basuka, beza ngobungxamo eYerusalem kumaYuda, bawanyanzela ngegunya nangamandla.
4:24 Waza wema umsebenzi wendlu kaThixo eseYerusalem; wema kwada kwaba ngumnyaka wesibini wobukumkani bukaDariyo, ukumkani wasePersi.
5:1 Ke kaloku abaprofeti, ooHagayi umprofeti, noZekariya unyana kaIdo, baprofeta kumaYuda abekwaYuda neYerusalem, egameni likaThixo kaSirayeli obekubo.
5:2 Baza basuka ooZerubhabheli unyana kaShelatiyeli, noYeshuwa unyana kaYotsadaki, nabathetheli bakhe, ukuba bayakhe indlu kaThixo eYerusalem, abaprofeti bakaThixo bekubo bencedisana nabo.
5:3 Kwangelo xesha, weza kubo uTatenayi, ibamba langaneno koMlambo, noShetar-bhozenayi, nabalingane babo, bathi kubo, Niwiselwe umthetho ngubani na ukuba niyakhe le ndlu, nilwenze olu donga?
5:4 Saza senjenje ukuthetha kubo, ngoonantsi noonantsi, amagama amadoda ayakhayo le ndlu.
5:5 Ke iliso loThixo wawo libe liphezu kwamadoda amakhulu amaYuda, ukuba bangawabambezeli, ide loo ndawo iye kuDariyo, bakhuphe incwadi ngayo loo ndawo.
5:6 Incwadi leyo, ooTatenayi, ibamba langaneno koMlambo, noShetar-bhozenayi, nabalingane bakhe bama-Afarseka banganeno koMlambo, bayithumelayo kuDariyo ukumkani,
5:7 bayithumela loo ndawo kuye; kwabhalwa kwathiwa kuyo: KuDariyo ukumkani, uxolo luphelele.
5:8 Makwazeke kukumkani, ukuba saya ezweni lakwaYuda, endlwini kaThixo omkhulu. Iyakhiwa ngamatye anzima, nemithi iyafakwa ezindongeni; lo msebenzi usetyenzwa ngenyameko, uyaphumelela ezandleni zabo.
5:9 Saza sabuza kumadoda lawo makhulu, sathi kuwo, Niwiselwe umthetho ngubani na ukuba niyakhe le ndlu, nilwenze olu donga?
5:10 Sabuza kuwo namagama awo, ukuba sikwazise wena, siwabhale amagama amadoda aziintloko kuwo.
5:11 Enjenje ke ukusibuyisela impendulo, athi, Singabakhe, singabakhonzi bakaThixo wamazulu nehlabathi. Sakha le ndlu yakhiwayo iminyaka emininzi eyadlulayo, yakhiwa yafezwa ngukumkani omkhulu wakwaSirayeli.
5:12 Ngokokuba oobawo bamqumbisayo uThixo wamazulu, wabanikela esandleni sikaNebhukadenetsare ukumkani waseBhabheli, umKaledi. Yena wayichitha le ndlu, wabafudusela eBhabheli abantu.
5:13 Kodwa ngomnyaka wokuqala kaKoreshi ukumkani waseBhabheli, ukumkani uKoreshi wawisa umthetho wokuba yakhiwe le ndlu kaThixo.
5:14 Kananjalo iimpahla zendlu kaThixo zegolide nezesilivere, awazirholayo uNebhukadenetsare etempileni eseYerusalem, awazizisayo etempileni yaseBhabheli, ezo wazikhupha uKoreshi ukumkani etempileni yaseBhabheli: zanikelwa kogama linguSheshbhatsare, awammisayo ukuba abe libamba.
5:15 Wathi kuye, Thabatha ezi mpahla, hamba, uzise etempileni eseYerusalem, indlu kaThixo yakhelwe endaweni yayo.
5:16 Waza weza lo Sheshbhatsare, wazibeka iziseko zendlu kaThixo eseYerusalem; kususela kwelo xesha unangoku iyakhiwa; ayikagqitywa ke.
5:17 Kaloku, ukuba kuthe kwalunga kukumkani, makuphicothwe endlwini yendyebo yokumkani, eseBhabheli apho, kukhangelwe ukuba kunjalo na, ukuba wawiswa na umthetho nguKoreshi ukumkani, wokuba yakhiwe le ndlu kaThixo eYerusalem; kananjalo makuthunyelwe kuthi ukuthanda kokumkani ngale nto.
6:1 Waza uDariyo ukumkani wawisa umthetho; kwaphicothwa endlwini khona eBhabheli.
6:2 Kwafunyanwa komkhulu, eAmeta, eselizweni lamaMedi, incwadi esongwayo; kwaye kubhaliwe apho isikhumbuzo, kwathiwa:
6:3 Ngowokuqala umnyaka kaKoreshi ukumkani, wawisa umthetho uKoreshi ukumkani, wathi, Indlu kaThixo eYerusalem, mayakhiwe indlu leyo, ibe yindawo apho kubingelelwa khona imibingelelo; zimiswe neziseko zayo; ukuphakama kwayo kube ziikubhite ezimashumi mathandathu, ububanzi bayo bube ziikubhite ezimashumi mathandathu.
6:4 Ize ibe ziingcamba ezintathu zamatye anzima, nocamba lwemithi emitsha; indleko mayiphume endlwini yokumkani.
6:5 Neempahla zendlu kaThixo zegolide, nezesilivere, awazirholayo uNebhukadenetsare etempileni yaseYerusalem, wazizisa eBhabheli, mazibuyiswe zisiwe etempileni eseYerusalem, ezindaweni zazo, endlwini kaThixo.
6:6 Ngoko, Tatenayi, bamba laphesheya koMlambo, nawe Shetar-bhozenayi, nabalingane benu bama-Afarseka phesheya koMlambo, yibani kude naloo nto;
6:7 wuyekeni umsebenzi wale ndlu kaThixo. Ibamba lamaYuda namadoda amakhulu akwaYuda mabayakhe le ndlu kaThixo endaweni yayo.
6:8 Ndiwisa umthetho wento enoyenza kumadoda amakhulu aloo maYuda, ukuba yakhiwe loo ndlu kaThixo; ndithi, loo madoda makanikwe indleko, ebutyebini bukakumkani, erhafini yaphesheya koMlambo, kunyanyekwe, angabanjezelwa.
6:9 Nezinto ezifunekayo, iinkunzi ezintsha zeenkomo, neenkunzi zeegusha, neemvana, zokuba ngamadini anyukayo kuThixo wamazulu, nengqolowa, netyuwa, newayini, neoli, ngokwelizwi lababingeleli abaseYerusalem, makazinikwe imihla ngemihla, kungaphosiswa;
6:10 ukuze basondeze imibingelelo elivumba elithozamisayo kuThixo wamazulu, bathandazele ubomi bokumkani noboonyana bakhe.
6:11 Ndiwisa umthetho wokuba bonke abantu abayijikayo loo nto, makuncothulwe umthi endlwini yabo, baxhonywe, babethelelwe kuwo, nendlu yabo yenziwe indawo yokuya endle, ngenxa yoko.
6:12 UThixo, olibeke khona igama lakhe, makabakhahlele phantsi bonke ookumkani, nabantu, abolula izandla zabo, beyijika loo nto, ukuba bayitshabalalise le ndlu kaThixo eseYerusalem. Mna Dariyo ndiwise umthetho; mawenziwe ngenyameko.
6:13 Baza ooTatenayi ibamba langaneno koMlambo, noShetar-bhozenayi, nabalingane babo, ngenxa enokuba uDariyo ukumkani ethumile, benjenjalo ngenyameko.
6:14 Ke amadoda amakhulu amaYuda akha, aphumelela ngokokuprofeta kukaHagayi umprofeti, noZekariya unyana kaIdo; akha ke agqiba, ngenxa yomthetho kaThixo kaSirayeli, nangenxa yomthetho wooKoreshi, noDariyo, noArtashashta, ookumkani basePersi.
6:15 Yagqitywa ke le ndlu ngosuka lwesithathu lwenyanga enguAdare; ngumnyaka wesithandathu lowo wokulawula kukaDariyo ukumkani.
6:16 Oonyana bakaSirayeli, ababingeleli nabaLevi nabanye oonyana basemfudusweni, bakwenza ngovuyo ukuhlaziywa kwale ndlu kaThixo.
6:17 Basondezela ukuhlaziywa kwale ndlu kaThixo, ikhulu leenkunzi ezintsha zeenkomo, namakhulu amabini eenkunzi zeegusha, namakhulu amane eemvana; neenkunzi zeebhokhwe zedini lesono, ngenxa yamaSirayeli onke, zalishumi elinambini, ngokwenani lezizwe zakwaSirayeli.
6:18 Babamisa ababingeleli ngokwezahlulo zabo, nabaLevi ngokwamaqela abo, phezu kwenkonzo kaThixo eseYerusalem, ngoko kubhaliweyo encwadini kaMoses.
6:19 Oonyana basemfudusweni bayenza ipasika ngomhla weshumi elinesine wenyanga yokuqala;
6:20 ngokuba babezihlambulule ababingeleli nabaLevi, njengamntu mnye, bahlambuluka bonke bephela; babaxhelela ipasika oonyana bonke basemfudusweni, nabazalwana babo ababingeleli, nabo ngokwabo.
6:21 Badla ke oonyana bakaSirayeli ababebuye ekufudusweni, kwanabo bonke abazahlulayo ebunqambini beentlanga zelizwe, beza kubo ukuba bamquqele uYehova, uThixo kaSirayeli.
6:22 Benza umthendeleko wezonka ezingenagwele imihla yasixhenxe bevuyile; ngokuba uYehova ebebavuyisile ngokuyibuyisela kubo intliziyo yokumkani waseAsiriya, ukuze izandla zabo zomelezwe emsebenzini wendlu kaThixo, uThixo kaSirayeli.
7:1 Emveni kwezo zinto, ebukumkanini buka-Artashashta ukumkani wasePersi, wathi uEzra, unyana kaSeraya, unyana ka-Azariya, unyana kaHilekiya,
7:2 unyana ka-Shalum, unyana kaTsadoki, unyana ka-Abhitubhi,
7:3 unyana ka-Amariya, unyana ka-Azariya, unyana kaMerayoti,
7:4 unyana kaZeraya, unyana kaUzi, unyana kaBhuki,
7:5 unyana ka-Abhishuwa, unyana kaPinehasi, unyana kaElazare, unyana ka-Aron umbingeleli oyintloko:
7:6 uEzra lowo wenyuka, ephuma eBhabheli. Waye engumbhali oyinkunkqele emyalelweni kaMoses, awawuwisayo uYehova, uThixo kaSirayeli. Ukumkani wamnika konke awakucelayo ngokwesandla sikaYehova, uThixo wakhe, esiphezu kwakhe.
7:7 Kwenyuka naye inxenye yoonyana bakaSirayeli, neyababingeleli, nabaLevi, neemvumi, nabamasango, nabakhonzi betempile, besiya eYerusalem, ngomnyaka wesixhenxe ka-Artashashta ukumkani.
7:8 Wafika eYerusalem ngenyanga yesihlanu; lowo ke ngumnyaka wesixhenxe wokumkani.
7:9 Ngokuba ibe ingumhla wokuqala wenyanga yokuqala, awawumisela ukunyuka ngawo, ephuma eBhabheli; wafika eYerusalem ngomhla wokuqala wenyanga yesihlanu, ngokwesandla esilungileyo sikaThixo wakhe, esibe siphezu kwakhe;
7:10 ngokuba uEzra intliziyo yakhe wayeyibhekise ekuwufuneni umyalelo kaYehova, awenze, afundise ummiselo nesiko kwaSirayeli.
7:11 Yiyo le incwadi, awathi ukumkani uArtashashta wamnika uEzra umbingeleli, umbhali obhala amazwi emithetho kaYehova, nemimiselo yakhe kumaSirayeli:
7:12 UArtashashta, ukumkani wookumkani, kuEzra umbingeleli, umbhali ogqibeleleyo emthethweni kaThixo wamazulu, njalonjalo.
7:13 Ndiwise umthetho wokuba bonke ebukumkanini bam, phakathi kwabantu bakwaSirayeli, nababingeleli babo nabaLevi, abaqhutywa yintliziyo ukuya eYerusalem, mabahambe nawe.
7:14 Ngokuba wena uthunywa ngukumkani namaphakathi akhe asixhenxe, ukubuzisa ngamaYuda neYerusalem, ngokomthetho kaThixo wakho osesandleni sakho;
7:15 uyise isilivere negolide, ayinikelayo ukumkani namaphakathi akhe, ngokuqhutywa yintliziyo, kuThixo kaSirayeli, okhaya liseYerusalem;
7:16 nayo yonke isilivere negolide, owoyifumana ezweni lonke laseBhabheli, kunye nomnikelo wokuqhutywa yintliziyo wabantu nababingeleli, abanikela ngokuqhutywa yintliziyo ngenxa yendlu kaThixo wabo, eseYerusalem.
7:17 Ngoko ke uya kuthenga ngenyameko ngale mali iinkunzi ezintsha zeenkomo, neenkunzi zeegusha, neemvana, neminikelo yazo yokudla, nethululwayo; uyisondeze esibingelelweni sendlu kaThixo wenu eseYerusalem.
7:18 Nento ethe yalunga kuwe, nakubazalwana bakho, ukwenziwa ngesilivere nangegolide eseleyo, noyenza ngokokuthanda kukaThixo wenu.
7:19 Ke iimpahla ozinikiweyo ngenxa yombuso wendlu kaThixo wakho, zinikele ziphelele phambi koThixo eYerusalem.
7:20 Nezinye izinto ezifunekayo zendlu kaThixo wakho, othi kuyafuneka ukuba zinikelwe, wozirhola endlwini yendyebo yokumkani.
7:21 Mna Artashashta, kumkani, ndiwisa umthetho kubo bonke abagcini-ndyebo abaphesheya koMlambo, wokuba konke aya kukubiza kuni uEzra, umbingeleli, umbhali womthetho kaThixo wamazulu, makwenziwe ngenyameko,
7:22 kuse ekhulwini leetalente zesilivere, nekhulu leekore zengqolowa, nekhulu leebhate zewayini, nekhulu leebhate zeoli, netyuwa ingalinganiselwa.
7:23 Yonke into engomthetho kaThixo wamazulu mayenzelwe indlu kaThixo wamazulu ngokuthe nqo; kuba kungani na ukuba bufikelwe buburhalarhume ubukumkani bokumkani noonyana bakhe?
7:24 Makwazeke kuni, ukuba bonke ababingeleli, nabaLevi, neemvumi, nabamasango, nabakhonzi betempile, nabalungiseleleli bale ndlu kaThixo, akukho bani unagunya lakubathwesa irhafu, nasithabathaba, nalunikelo.
7:25 Wena Ezra, ngokobulumko bukaThixo wakho obusesandleni sakho, misa abagwebi, nabathethi bamatyala, ebantwini bonke abaphesheya koMlambo; ndithi, bonke abayaziyo imithetho kaThixo wakho; nabangayaziyo nobazisa.
7:26 Ke bonke abasukuba bengawenzi umthetho kaThixo wakho, nomthetho wokumkani, malithethwe ityala labo ngenyameko, nokuba baya kubulawa, nokuba baya kugxothwa, nokuba baya kudliwa, nokuba baya kukhonkxwa.
7:27 Makabongwe uYehova, uThixo woobawo, oyinikeleyo into enjalo entliziyweni yokumkani, ukuba ayihombise indlu kaYehova eseYerusalem;
7:28 ondithobele inceba phambi kokumkani, namaphakathi akhe, nabathetheli bonke bokumkani abangamagorha. Mna ndomelezeka ngokwesandla sikaYehova uThixo wam esiphezu kwam; ndazibutha kumaSirayeli iintloko zezindlu zooyise, ukuba zinyuke nam.
8:1 Zizo ke ezi iintloko zezindlu zooyise, nokubhalwa kwazo emilibeni yokuzalwa, ezenyuka nam, ziphuma eBhabheli, ebukumkanini buka-Artashashta ukumkani:
8:2 koonyana bakaPinehasi nguGershom; koonyana bakaItamare nguDaniyeli; koonyana bakaDavide nguHatushe;
8:3 koonyana bakaShekaniya, koonyana bakaParoshe, nguZekariya, enamadoda abhalwe emilibeni yokuzalwa, alikhulu elinamanci mahlanu;
8:4 koonyana bakaPahati wakwaMowabhi nguEliyohenayi unyana kaZeraya, enamadoda angamakhulu mabini;
8:5 koonyana bakaShekaniya, ngunyana kaYahaziyeli, enamadoda angamakhulu amathathu;
8:6 koonyana baka-Adin nguEbhede unyana kaYonatan, enamadoda amashumi mahlanu;
8:7 koonyana bakaElam nguYeshaya unyana ka-Ataliya, enamadoda amashumi asixhenxe;
8:8 koonyana bakaShefatiya nguZebhadiya unyana kaMikayeli, enamadoda amashumi asibhozo;
8:9 koonyana bakaYowabhi nguObhadiya unyana kaYehiyeli, enamadoda angamakhulu amabini aneshumi elinesibhozo;
8:10 koonyana bakaShelomiti ngunyana kaYosifiya, enamadoda alikhulu elinamanci mathandathu;
8:11 koonyana bakaBhebhayi nguZekariya unyana kaBhebhayi, enamadoda amashumi mabini anesibhozo;
8:12 koonyana baka-Azegadi nguYohanan unyana kaHakatan, enamadoda alikhulu elineshumi linye;
8:13 koonyana bokugqibela baka-Adonikam abamagama angala: nguElifelete, noYehiyeli, noShemaya, benamadoda amashumi mathandathu;
8:14 koonyana bakaBhigwayi ngu-Utayi, noZabhudi, enamadoda amashumi asixhenxe.
8:15 Ndabahlanganisela emlanjeni ongumAhava; samisa khona imihla yamithathu. Ndabagqala abantu nababingeleli, andafumana khona namnye woonyana bakaLevi.
8:16 Ndathumela ukuba kubizwe ooEliyezere, noAriyeli, noShemaya, noElinatan, noYaribhi, noElinatan, noNatan, noZekariya, noMeshulam, abaziintloko; noYoyaribhi noElinatan, abaqondisi-mthetho.
8:17 Ndabasusa baya kuIdo, oyintloko endaweni eyiKasifiya; ndabeka amazwi emlonyeni wabo, ukuba bathethe wona kuIdo nabazalwana bakhe, abakhonzi betempile, endaweni eyiKasifiya, ukuba basizisele abalungiseleli bendlu kaThixo wethu.
8:18 Bathi ke, ngokwesandla sikaThixo wethu esilungileyo esiphezu kwethu, babazisa kuthi ooIshi-sekele koonyana bakaMahali, unyana kaLevi, unyana kaSirayeli; noSherebhiya, noonyana bakhe nabazalwana bakhe, ishumi elinesibhozo;
8:19 noHashabhiya enoYeshaya koonyana bakaMerari nabazalwana bakhe, noonyana babo, amashumi amabini;
8:20 nakubakhonzi betempile, ababethe ooDavide nabathetheli babanikela ukuba bakhonze kubaLevi; abakhonzi betempile ibingamakhulu amabini anamanci mabini, bonke bebalulwe ngamagama.
8:21 Ndamema inzilo apho emlanjeni ongumAhava, ukuba sizithobe phambi koThixo wethu, sizifunele kuye indlela ethe tye, thina, nentsapho yethu, nemfuyo yethu yonke.
8:22 Ngokuba ndandineentloni ukuba ndicele impi nabamahashe kukumkani, ukuba basincede ezintshabeni endleleni; ngokuba besesithe kukumkani, Isandla sikaThixo wethu siphezu kwabo bonke abamfunayo, ukuba kulunge; namandla akhe nomsindo wakhe uyabachasa bonke abamshiyayo.
8:23 Sazila ukudla ke, samkhunga ngenxa yoko uThixo wethu, wathandazeka sithi.
8:24 Ndahlula kubathetheli bababingeleli ishumi elinababini, ngaphandle koSherebhiya, noHashabhiya, neshumi labazalwana babo;
8:25 ndayilinganisela kubo isilivere, negolide, nempahla, umrhumo wendlu kaThixo wethu, abawurhumayo ukumkani, namaphakathi akhe, nabathetheli bakhe, namaSirayeli onke awayekho apho.
8:26 Ndalinganisela esandleni sabo amakhulu amathandathu anamanci mahlanu eetalente zesilivere, nekhulu leetalente zeempahla zesilivere, nekhulu leetalente zegolide;
8:27 namashumi amabini eendebe zegolide ziliwaka leedarike, neempahla ezimbini zobhedu olubengezela kakuhle, zinqweneleka njengegolide.
8:28 Ndathi kubo, Ningcwele kuYehova, iimpahla zingcwele; negolide nesilivere zingumnikelo wabaqhutywa yintliziyo, kuYehova, uThixo wooyihlo;
8:29 phaphani, nizigcine, nide nizilinganisele phambi kwabathetheli bababingeleli, nabaLevi, nabathetheli bezindlu zooyise zamaSirayeli, eYerusalem, emagumbini endlu kaYehova.
8:30 Ababingeleli nabaLevi bawamkela ke umlinganiso wesilivere negolide nempahla, ukuba bawuzise eYerusalem endlwini yoThixo wethu.
8:31 Saza sanduluka emlanjeni ongumAhava ngomhla weshumi elinesibini wenyanga yokuqala, ukuba size eYerusalem; isandla soThixo wethu saba phezu kwethu, sasihlangula esandleni seentshaba nesabasilaleleyo endleleni.
8:32 Safika eYerusalem, sahlala khona iintsuku zantathu.
8:33 Ngomhla wesine yalinganiselwa isilivere negolide neempahla, endlwini yoThixo wethu, esandleni sikaMeremoti unyana kaUriya, umbingeleli, enoElazare unyana kaPinehasi, benoYozabhadi unyana kaYeshuwa, noNowadiya unyana kaBhinwi, abaLevi;
8:34 zanikelwa ngokwenani ngokulinganiselwa kwezinto zonke; konke ukulinganiselwa kwabhalwa ngelo xesha.
8:35 Oonyana basemfudusweni, abo babephume ekuthinjweni, basondeza amadini anyukayo kuThixo kaSirayeli: iinkunzi ezintsha zeenkomo zalishumi elinambini, ngenxa yamaSirayeli onke, neenkunzi zeegusha zamashumi asithoba anantandathu, neemvana zamashumi asixhenxe anesixhenxe, neenkunzi zeebhokhwe zedini lesono zalishumi elinambini; zonke zaba lidini elinyukayo kuYehova.
8:36 Bayinikela imithetho yokumkani kwiirhuluneli zokumkani, nakumabamba nganeno koMlambo; abo babanceda abantu, nendlu kaThixo.
9:1 Kwakugqitywa oko, beza kum abathetheli, bathi, Abantu bakwaSirayeli, nababingeleli, nabaLevi, abazahluli kwizizwe zamazwe la; benza ngokwamasikizi azo, awamaKanan, namaHeti, namaPerizi, namaYebhusi, nama-Amon, namaMowabhi, namaYiputa, nama-Amori;
9:2 ngokuba bazizekele bona noonyana babo abafazi ezintombini zawo; yazixuba imbewu engcwele nezizwe zala mazwe; ke kuqale isandla sabathetheli nabaphathi kobu bumenemene.
9:3 Ndathi ndakuliva elo lizwi, ndazikrazula iingubo zam, kwaneyokwaleka, ndazidlathula iinwele zam neendevu, ndahlala phantsi ndimangalisiwe.
9:4 Ndahlanganisela kum bonke abagubha ngamazwi kaThixo kaSirayeli ngenxa yobumenemene babafuduswayo; ndahlala phantsi ndimangalisiwe, kwada kwalilixa lomnikelo wokudla wangokuhlwa.
9:5 Ngelo xa lomnikelo wokudla wangokuhlwa, ndesuka ekuzithobeni kwam, ndazikrazula iingubo zam neyokwaleka, ndaguqa ngamadolo, ndazolulela izandla zam kuYehova uThixo wam, ndathi:
9:6 Thixo wam, ndidanile, ndineentloni, andinakubuphakamisela kuwe ubuso bam, Thixo wam; ngokuba ubugwenxa bethu bukhulile, baba phezu kweentloko zethu; netyala lethu likhulu, lesa emazulwini.
9:7 Kususela kwimihla yoobawo, sisetyaleni elikhulu unanamhla; ngenxa yobugwenxa bethu sanikelwa thina, nookumkani bethu, nababingeleli bethu, esandleni sookumkani bala mazwe, nasekreleni, nasekuthinjweni, nasekuphangweni, nasekudaneni kobuso, njengoko kunjalo namhla.
9:8 Kaloku, ngokwephanyazo elincinane, kukho ubabalo oluvela kuYehova uThixo wethu, lokusishiyela abasindileyo, asinike isikhonkwane endaweni yengcwele yakhe, ukuze uThixo wethu awakhanyisele amehlo ethu, asisindise kancinane ebukhobokeni bethu.
9:9 Ngokuba singamakhoboka; ke ebukhobokeni bethu akasishiyanga uThixo wethu; usithobele inceba phambi kookumkani basePersi, basisindisa, ukuba siphakamise indlu yoThixo wethu, silungise inxuwa layo, basibiyele uthango kwaYuda, naseYerusalem.
9:10 Singathini na kaloku, Thixo wethu, emveni koko? Kuba siyishiyile imithetho yakho, owayiwisayo ngabakhonzi bakho abaprofeti, usithi,
9:11 Ilizwe eniya kulima, lilizwe lokungcola, ngokungcola kwezizwe zala mazwe, ngamasikizi azo azalisileyo, athabathela kwelinye icala esa kwelinye, ngobunqambi bazo.
9:12 Ke ngoko iintombi zenu musani ukuzendisela koonyana bazo, neentombi zazo musani ukuzizekela oonyana benu; ningalunyamekeli uxolo lwazo nokuzilungeleyo, naphakade; ukuze nomelele, nidle ukulunga kwelizwe elo, nilinike oonyana benu libe lilifa kude kuse ephakadeni.
9:13 Emveni kwako konke okusihleleyo, ngenxa yezenzo zethu ezibi, nangenxa yetyala lethu elikhulu (kanti wena, Thixo wethu, usiyekile, akwasohlwaya ngangobugwenxa bethu, wasinika abasindileyo abangakanana),
9:14 singabuya siyaphule na imithetho yakho, sendiselane nezizwe ezinaloo masikizi? Akuyi kusifuthela ngomsindo side siphele na, ukuze kungabikho baseleyo, basindileyo?
9:15 Yehova, Thixo kaSirayeli, ulilungisa, ngokuba sisele singabasindileyo, njengoko kunjalo namhla. Uyabona, siphambi kwakho, sinalo ityala lethu, ngokuba akukho unokuma phambi kwakho ngenxa yoko.
10:1 Ke kaloku akuthandaza uEzra, akukuxela oku, elila, eziwisile phambi kwendlu kaThixo, kwabuthelana kuye kumaSirayeli ibandla elikhulu kakhulu lamadoda, nabafazi, nabantwana, ngokuba abantu batsho ngesililo esikhulu.
10:2 Waphendula uShekaniya unyana kaYehiyeli, owoonyana bakaElam, wathi kuEzra, Senze ubumenemene kuThixo wethu, sazeka abafazi bezinye iintlanga ezizweni zelizwe eli; kodwa kusekho ithemba kumaSirayeli ngale nto.
10:3 Masimenzele ngoku umnqophiso uThixo wethu, wokuba sibakhuphe bonke abafazi nabazelwe ngabo, ngokwecebo lenkosi yam, nelabagubhela imithetho yoThixo wethu; makwenziwe ngokomyalelo.
10:4 Vuka, ngokuba le nto iphezu kwakho; singakuwe; yomelela, wenze.
10:5 Wavuka uEzra, wabafungisa abathetheli bababingeleli, nababaLevi, nabamaSirayeli onke, ukuba benze ngokwelo lizwi; bafunga ke.
10:6 Wesuka uEzra phambi kwendlu kaThixo, wangena egumbini likaYohanan unyana kaEliyashibhi. Wathi akufika khona, akadla sonka, akasela manzi; ngokuba ubesenza isijwili ngenxa yobumenemene babo bafuduswayo.
10:7 Bahambisa ilizwi kwaYuda naseYerusalem, kubo bonke oonyana basemfudusweni, lokuba babuthelane eYerusalem;
10:8 bathi, bonke abathe abeza ngesithuba semihla emithathu, ngokwecebo labathetheli nelamadoda amakhulu, mayisingelwe phantsi yonke impahla yabo; ke bona ngokwabo bahlulwe nebandla lasemfudusweni.
10:9 Abuthelana eYerusalem onke amadoda akwaYuda nawakwaBhenjamin ngeentsuku ezintathu; yaye iyinyanga yesithoba, ngowamashumi amabini umhla wenyanga leyo. Bahlala bonke abantu ebaleni lendlu kaThixo, bengcangcazela yile nto, naziimvula.
10:10 Wesuka wema uEzra umbingeleli, wathi kubo, Nenze ubumenemene; nizeke abafazi bezinye iintlanga, ukuze nongeze etyaleni lamaSirayeli.
10:11 Mzukiseni ngokunje uYehova, uThixo wooyihlo, nenze okukholekileyo kuye, nizahlule kwizizwe zeli lizwe, nakubafazi bezinye iintlanga.
10:12 Laphendula lonke ibandla, lathi ngezwi elikhulu, Kufanelekile kuthi, ukuba senze ngokwelizwi lakho;
10:13 kodwa abantu baninzi, yaye ilixesha lemvula, akunakumiwa phandle; lo msebenzi asingowemini enye, asingoweemini ezimbini; ngokuba sone kakhulu ngale nto.
10:14 Abathetheli bethu ke mabalimele ibandla lonke; bathi bonke emizini yethu, abazeke abafazi bezinye iintlanga, beze ngamaxesha amisiweyo, benamadoda amakhulu emizi ngemizi, nabagwebi bayo, kude kubuyiswe kuthi ukuvutha komsindo woThixo wethu, isekho nje le nto.
10:15 NgooYonatan unyana ka-Asayeli, noYazeya unyana kaTikwa, bodwa abamelana nelo lizwi; ooMeshulam, noShabhetayi umLevi, bebancedisa.
10:16 Benjenjalo ke oonyana basemfudusweni. Kwahlulwa ooEzra umbingeleli, namadoda aziintloko zezindlu zooyise ngokwezindlu zooyise, bonke bephela, bebalulwe ngamagama, bahlala phantsi ngomhla wokuqala wenyanga yeshumi ukuyibuza le nto.
10:17 Bayigqiba into yonke yamadoda abezeke abafazi bezinye iintlanga, elusukwini lokuqala lwenyanga yokuqala.
10:18 Koonyana bababingeleli kwafunyanwa ababezeke abafazi bezinye iintlanga: koonyana bakaYeshuwa unyana kaYotsadaki, nabazalwana bakhe: ingooMahaseya, noEliyezere, noYaribhi, noGedaliya.
10:19 Banika isandla sabo, ukuba bobakhupha abafazi babo; bathi, benetyala nje, bakhuphe inkunzi yasempahleni emfutshane ngenxa yetyala labo;
10:20 koonyana bakaImere yanguHanani noZebhadiya;
10:21 koonyana bakaHarim yanguMahaseya, noEliya, noShemaya, noYehiyeli, noUziya;
10:22 koonyana bakaPashure yanguEliyohenayi, noMahaseya, noIshmayeli, noNataniyeli, noYozabhadi, noEliyasa;
10:23 nakubaLevi; yanguYozabhadi, noShimehi, noKelaya okwanguKelita, noPetaya, noYuda, noEliyezere;
10:24 kwiimvumi yanguEliyashibhi; kwabamasango yanguShalum, noTelem, noUri;
10:25 kumaSirayeli: koonyana bakaParoshe yanguRamiya, noIziya, noMalekiya, noMiyamin, noElazare, noMalekiya, noBhenaya;
10:26 koonyana bakaElam yanguMataniya, noZekariya, noYehiyeli, noAbhedi, noYeremoti, noEliya;
10:27 koonyana bakaZatu yanguEliyohenayi, noEliyashibhi, noMataniya, noYeremoti, noZabhadi, noAziza;
10:28 nakoonyana bakaBhebhayi yanguYohanan, noHananiya, noZabhadi, noAtelayi;
10:29 koonyana bakaBhani yanguMeshulam, noMaluki, noAdaya, noYashubhi, noShehali, noYeremoti;
10:30 koonyana bakaPahati wakwaMowabhi yanguAdena, noKelali, noBhenaya, noMahaseya, noMataniya, noBhetsaleli, noBhinwi, noManase;
10:31 koonyana bakaHarim yanguEliyezere, noIshiya, noMalekiya, noShemaya, noSimon,
10:32 noBhenjamin, noMaluki, noShemariya;
10:33 koonyana bakaHashum yanguMatenayi, noMatata, noZabhadi, noElifelete, noYeremayi, noManase, noShimehi;
10:34 koonyana bakaBhani yanguMahadayi, noAmram, noUweli,
10:35 noBhenaya, noBhedeya, noKelwi,
10:36 noVaniya, noMeremoti, noEliyashibhi,
10:37 noMataniya, noMatenayi, noYahasavi,
10:38 noBhani, noBhinwi, noShimehi,
10:39 noShelemiya, noNatan, noAdaya,
10:40 noMakenadebhayi, noShashayi, noSharayi,
10:41 noAzareli, noShelemiya, noShemariya,
10:42 noShalum, noAmariya, noYosefu;
10:43 koonyana bakaNabho yanguYehiyeli, noMatitiya, noZabhadi, noZebhina, noYadayi, noYoweli, noBhenaya.
10:44 Bonke abo babezeke abafazi bezinye iintlanga. Bekukho phakathi kwabo abafazi ababezele oonyana.


c: text/html

text:
UOSTAMIESČIO TEISINĖS PASLAUGOS, IĮIkhadi engabonakaliyo
UOSTAMIESČIO TEISINĖS PASLAUGOS, IĮ
Ekuxoxweni kwamatyala embambano, Iingcebiso zomthetho, Iinkonzo zomthetho, Iinkonzo zomthetho, Kwiinkqubo zolawulo +9
Ushicelelo
- UOSTAMIESČIO TEISINĖS PASLAUGOS, IĮ
Imephu
Umsebenzi udidi
Ekuxoxweni kwamatyala embambano, Iingcebiso zomthetho, Iinkonzo zomthetho, Iinkonzo zomthetho, Kwiinkqubo zolawulo, Labor law, Law zoshishino, Nomthetho nosapho, Ubunini, Umangalelwano, Umthetho corporate, Umthetho isivumelwano, Umthetho werhafu, Wezemali, inshorensi, umthetho

robotstxt: allowed

filter: keep


text:
Chapter 1
1 UPawulos, umpostile kaYesu Kristu ngokuthanda kukaThixo, noTimoti umzalwana,
2 ubhalela abaseKolose, abazalwana abangcwele abakholwayo kuKristu; uthi, Makube lubabalo kuni, noxolo oluvela kuThixo uBawo wethu, neNkosi yethu uYesu Kristu.
3 Sihlala sibulela kuye uThixo, uYise weNkosi yethu uYesu Kristu, xa sinithandazelayo,
4 sivile nje ngokukholwa kwenu kuKristu Yesu, nokubathanda kwenu bonke abangcwele,
5 ngenxa yethemba eli nalibekelwayo emazulwini; nalivayo ngenxa engaphambili ngalo ilizwi lenyaniso leendaba ezi zilungileyo;
6 zikhoyo kuni, njengoko zikhoyo nakulo lonke ihlabathi, zixakatha neziqhamo, kwanjengoko zixakathayo ngaphakathi kwenu, kususela kwimini enaluvayo, nalwazi, ubabalo lukaThixo ngenya, niso.
7 njengoko nafundayo nokufunda kuEpafra, ongumkhonzi oyintanda kunye nathi, engumlungiseleli othembekileyo kaKristu ngenxa yenu;
8 owasazisayo nokusazisa uthando lwenu lwaseMoyeni.
9 Ngenxa yoku, kususela kwimini esevayo, nathi asiphezi ukunithandazela nokunicelela, ukuze nizaliswe kukukwazi kakuhle ukuthanda kwakhe, ninokulumka nokuqonda konke okukokomoya;
10 ukuze nihambe ngokuyifaneleyo iNkosi, nise kuko konke ukukholisa, nixakathe isiqhamo kuwo wonke umsebenzi olungileyo, nikhulela ekumazini uThixo;
11 nisomelezwa ngokomelela konke, ngokokuqina kozuko lwakhe, nide nise kuko konke ukunyamezela, nokuzeka kade umsindo, kunye novuyo;
12 nibulela kuye uYise, owasenza sakulingana ukwahlulelwa ilifa labangcwele ekukhanyeni;
13 owasihlangulayo egunyeni lobumnyama, wasifudusela ebukumkanini boNyana wothando lwakhe,
14 esinayo kuye inkululeko ngokuhlawulelwa ngegazi lakhe, ukuxolelwa kwezono ke oko.
15 Ungumfanekiselo kaThixo ongenakubonwa, owamazibulo kwindalo yonke.
16 Ngokuba zadalelwa kuye zonke izinto, ezisemazulwini nezisemhlabeni, ezinokubonwa nezingenakubonwa, nokuba ziitrone, nokuba zibubukhosi, nokuba zizilawuli, nokuba ngamagunya; zonke izinto zidalwe nguye, zidalelwe yena.
17 Yena ke ungaphambi kweento zonke, nazo zonke izinto zima zimi kuye.
18 Yena ke uyintloko yomzimba, yebandla; oyingqalo, owamazibulo ukuvuka kwabafileyo, ukuze yena abe ngomkhulu ezintweni zonke.
19 Ngokuba kwakholeka ukuthi ukuzaliseka konke kuhlale kuye,
20 nokuthi ngaye azixolelanise naye zonke izinto, elwenzile uxolo ngalo igazi lomnqamlezo wakhe; ewe, ngaye, nokuba zizinto ezisemhlabeni, nokuba zezisemazulwini.
21 Nani, enibe nifudula ningazani noThixo, niziintshaba ngengqondo yenu emisebenzini yenu engendawo, kukalokunje unixolelanisile ngako ukufa emzimbeni wenyama yakhe,
22 ukuze animise ningcwele, ningenakubekwa bala, ningenakumangalelwa phambi kwakhe;
23 ukuba kaloku nihlala nihleli elukholweni, nisekelwe niqinile, ningashukunyiswa nimke ethembeni leendaba ezilungileyo ezi nazivayo, zona zashunyayelwayo kwindalo yonke ephantsi kwezulu; endaba ngumlungiseleli wazo, mna Pawulos.
24 Ngoku ndiyavuya ezintlungwini zam ngenxa yenu, ndikuzalisa kanye okusileleyo kwiimbandezelo zikaKristu, enyameni yam, ngenxa yomzimba wakhe olilo ibandla;
25 endaba ngumlungiseleli walo mna ngokokugosisa kukaThixo, awandigosisa ngako kuni, ukuba ndilizalise ilizwi likaThixo,
26 kwaimfihlelo, leyo ke ibifihliwe kwasemaphakadeni nasezizukulwaneni; kukalokunje ibonakalalisiweyo kubo abangcwele bakhe,
27 awathandayo uThixo ukubazisa bona into obuyiyo ubutyebi bozuko lwaloo mfihlelo phakathi kwazo iintlanga, obunguKristu phakathi kwenu, ithemba lozuko.
28 Sazisa yena ke thina, siluleka wonke umntu, sifundisa wonke umntu ngabo bonke ubulumko, ukuze simise wonke umntu egqibelele ekuKristu Yesu;
29 endibulalekela kona oko, ndizama ngokokusebenza kwakhe okusebenzayo kum ngamandla.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
3 Kuba, khangela! iNKOSI yokwenyaniso,+ uYehova wemikhosi, ishenxisa inkxaso nesixhaso eYerusalem+ nakwaYuda, isixhaso siphela sesonka nesixhaso siphela samanzi,+
2 indoda enamandla nendoda elwayo, umgwebi nomprofeti,+ novumisayo nendoda ekhulileyo,+
3 intloko yamashumi amahlanu+ nohlonipheke kakhulu nomcebisi nengcali kubugcisa bomlingo, nonobuchule ekusebenziseni amakhubalo.+
4 Yaye ngokuqinisekileyo ndiya kwenza amakhwenkwe abe ziinkosana zabo, negunya elingasikelwe mda liya kulawula phezu kwabo.+
5 Okunene abantu baya kuba ngoozwilakhe omnye phezu komnye, omnye kanye phezu kwedlelane lakhe.+ Baya kuhlasela ngomsindo, inkwenkwe nxamnye nendoda enkulu,+ nalowo ujongelwe phantsi nxamnye nobekekileyo.+
6 Kuba ngamnye uya kubamba umntakwabo endlwini kayise, esithi: “Unengubo yokwaleka. Ufanele ube nguzwilakhe+ kuthi, nale ndimbane ibhukuqiweyo ifanele ibe phantsi kwesandla sakho.”
7 Uya kuphakamisa ilizwi lakhe ngaloo mini, esithi: “Andiyi kuba ngumbophi wamanxeba; nasendlwini yam akukho sonka nangubo yokwaleka. Nize ningandibeki ke ndibe nguzwilakhe phezu kwabantu.”
8 Kuba iYerusalem ikhubekile, noYuda ngokwakhe uwile,+ ngenxa yokuba ulwimi lwabo nezenzo zabo zinxamnye noYehova,+ ekuziphatheni ngemvukelo emehlweni ozuko lwakhe.+
9 Yona kanye imbonakalo yobuso babo okunene iyangqina nxamnye nabo,+ bayasixela isono sabo njengeso seSodom.+ Abasifihlanga. Yeha ke umphefumlo wabo! Kuba bazabele intlekele bona ngokwabo.+
10 Yithini kuya kuba kuhle ngalowo ulilungisa,+ kuba aya kudla isiqhamo sezenzo zawo.+
11 Yeha ke kulowo ungendawo!—Uya kufikelwa yintlekele; kuba indlela aphethe ngayo uya kuphathwa kwangayo!+
12 Ke bona abantu bam, abaphathi babo baqhubana nabo ngokuqatha, yaye balawulwa ngabafazi.+ Owu bantu bam, abo banikhokelayo bayanibhadulisa,+ nendlela yomendo wenu bayenze yaba yedidayo.+
13 Usukile wema uYehova ukuze asukuzane nezizwana, azigwebe.+
14 UYehova uya kugweba abakhulileyo ebantwini bakhe neenkosana zabo.+
“Yaye nina nisitshisile isidiliya. Noko kwathatyathwa ngokuphangwa kwabaxhwalekileyo kusezindlwini zenu.+
15 Kutheni na nibatyumza abantu bam, nibusila nobuso babaxhwalekileyo?”+ itsho iNkosi enguMongami, uYehova wemikhosi.
16 Kwaye uYehova uthi: “Ngenxa yokuba iintombi zaseZiyon zinekratshi yaye zihamba zolule imiqala, zigxeleshile ngamehlo azo, zihamba zibekelele ukuhamba oku, neenyawo zazo zenza isandi esikhenkcezayo,+
17 noYehova okunene uya kulwenza lube nokhwekhwe ukakayi lwentloko yeentombi zaseZiyon,+ yaye uYehova uya kulihluba ibunzi lazo.+
18 Ngaloo mini uYehova uya kubususa ubuhle bemiliza nezangqawe nezihombo ezimilise okwenyanga,+
19 namajikazi nezacholo nezigqubuthelo,+
20 nesigqubuthelo sentloko neenxaxhazo neenqwemesha nazo+ ‘izindlu zomphefumlo’ namaqokobhe akhenkcezayo okuhomba,+
21 nemisesane yeminwe nemisesane yempumlo,+
22 nemiwunduzo yobuhandiba nezambatho zangaphezulu neengubo zokwaleka neenxili,
23 nezipili zezandla+ nezambatho zangaphantsi neenkontsho+ nezigqubuthelo ezikhulu.+
24 “Kuya kuthi ke esikhundleni seoli yebhalsam+ ibe livumba lokuvunda; esikhundleni sebhanti ibe yintsontelo; esikhundleni sokulungiswa kweenwele ngobugcisa ibe yinkqayi;+ esikhundleni sesambatho esimfumamfuma ibe ngamarhonya;+ ibe luphawu lomtshiso+ esikhundleni sobuhle.
25 Amadoda akho aya kuwa likrele, namagorha akho yimfazwe.+
26 Aya kuzila+ amasango akho, avakalise usizi, kukhuculwe konke okukuwe. Uya kuhlala bhaxa phantsi emhlabeni.”+
Yithumele
Yithumele
Isaya 3
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=23&Chapter=3&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D3%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ULUTSHA LUYABUZA
Ngaba Izinto Zadalwa Okanye Zazivelela?—Inxalenye 1: Kutheni Ukholelwa KuThixo?
Ngaba izinto zadalwa okanye zazivelela?
Ngaba uyakholelwa ukuba uThixo wadala zonke izinto? Ukuba kunjalo, akuwedwa; luninzi ulutsha (kunye nabantu abadala) olunaloo nkolelo. Kodwa abanye abantu bathi ubomi kunye nendalo yonke yasuka yazivelela ngaphandle koncedo “loMongami.”
Ngaba ubusazi? Abantu abakuwo omabini amacala ale ngxoxo-mpikiswano bakhawuleza bachaze oko bakukholelwayo, babe bengasazi kakuhle isizathu sokuba bekukholelwa.
Abanye abantu bakholelwa ukuba izinto zadalwa kuba nje befundiswe oko ecaweni.
Abantu abaninzi bakholelwa ukuba izinto zazivelela kuba nje befundiswe oko esikolweni.
Olu ngcelele luza kukunceda uqiniseke ngakumbi ngenkolelo onayo yokuba izinto zadalwa uze ukwazi ukuyichaza. Okokuqala, kufuneka uzibuze lo mbuzo:
Kutheni ndikholelwa kuThixo?
Kutheni lo mbuzo ubalulekile? Ngenxa yokuba iBhayibhile ikubongoza ukuba usebenzise ‘amandla akho engqiqo.’ (Roma 12:1) Loo nto ithetha ukuba ukukholelwa kwakho kuThixo akumele kusekelwe
kwiimvakalelo (Ndivakalelwa kukuba amele abekho amandla angaphaya kwaqhelekileyo)
koko kuthethwa ngabanye (Kwindawo endihlala kuyo, abantu abaninzi bahamba icawa)
kwingcinezelo (Abazali bam bandifundise ukuba ndikholelwe kuThixo)
Endaweni yoko ufanele wena weyiseke ukuba uThixo ukho uze ube nezizathu ezivakalayo zokukukholelwa oko.
Yintoni ke eqinisekisa wena ukuba uThixo ukho? Iphepha onokubhala kulo elithi “Kutheni Ndikholelwa KuThixo?” liza kukunceda uqiniseke ngakumbi ukuba uThixo ukho. Ukwazi ukuba olunye ulutsha luye lwaphendula njani kulo mbuzo nako kungakunceda.
“Xa ndisesikolweni ndimamele utitshala ecacisa indlela imizimba yethu esebenza ngayo, ndiye ndiqiniseke ukuba uThixo ukho. Ilungu ngalinye lomzimba linento eliyenzayo, nkqu nelona lincinane yaye ezinye izinto asizazi nokuba ziyenzeka emzimbeni. Umzimba womntu uyamangalisa!”—UTeresa.
“Xa ndibona ukrwec’ izulu wesakhiwo, inqanawa enkulu okanye imoto, ndiye ndizibuze, ‘Ngubani owenze le nto?’ Ngokomzekelo, imoto yenziwa ngabantu abakrelekrele kuba kukho izinto ezincinane ekufuneka zilunge ukuze ikwazi ukuduma ize ihambe. Ukuba iimoto zenziwa ngumntu othile, ngokuqinisekileyo nabantu badalwa.”—URichard.
“Ukwazi ukuba kuthathe amakhulukhulu eminyaka ukuba abantu abakrelekrele bazi nezona zinto zincinane kwindalo, kumele kwenze nabani na acinge ukuba ukho umntu okrelekrele oye wadala zonk’ ezi zinto!”—UKaren.
“Xa ndicinga ngendlela indalo esebenza ngayo ngokungummangaliso, indlela abantu abafuna ngayo ukwazi imvelaphi nekamva labo kokukhona ndibona ukuba akunakwenzeka ukuba izinto zizivelele. Le nkolo yokuba izinto zasuka zazivelela ayizange ikwazi ukuchaza isizathu sokuba abantu babe zizidalwa ezikhethekileyo. Ngenxa yezi zizathu kulula ngam ukuba ndikholelwe kuMdali kunokuba ndikholelwe ukuba izinto zasuka nje zabakho.”—UAnthony.
Ukucacisa iinkolelo zam
Yintoni ekufuneka uyenze xa abanye abafundi bekugculela kuba ukholelwa kwinto ongayiboniyo? Uza kuthini xa besithi nesayensi ithi izinto zasuka zazivelela?
Kufuneka kuqala uzithembe iinkolelo zakho. Sukoyika okanye ube neentloni. (Roma 1:16) Kaloku khumbula:
Akuwedwa; baninzi abantu abasakholelwa ukuba uThixo ukho. Abanye babo bantu bakrelekrele. Ngokomzekelo kukho oososayensi abakholelwa kubukho bukaThixo.
Xa abantu besithi abakholelwa kuThixo, ngamany’ amaxesha bafuna nje ukuthi abamqondi uThixo. Kunokuba baze nobungqina obuxhasa izimvo zabo, basuka babuze imibuzo efana nethi, “Ukuba uThixo ukho, kutheni evumela ukubandezeleka?” Xa sesithetha inyani abawujongi kakuhle lo mba.
Abantu ‘banentswelo yokomoya.’ (Mateyu 5:3) Le ntswelo iquka ukukholelwa kuThixo. Ngoko ukuba kukho umntu othi akukho Thixo, nguye yedwa onokuphendula xa enokubuzwa ukuba ufikelele njani kweso sigqibo.—Roma 1:18-20.
Kusengqiqweni ukukholelwa kuThixo. Izicacele into yokuba ubomi abunakusuka nje buzivelele. Abukho tu ubungqina boko.
Yintoni ekufuneka uyenze xa abanye bethandabuza iinkolelo zakho? Nanga amacebiso ambalwa.
Ukuba ubani uthi: “Ngabantu abangafundanga abakholelwa kuThixo.”
Unokuphendula uthi: “Hay’ bo nawe ucinga loo nto kanti? Mna andicingi njalo. Uhlolisiso olwenziwa kooprofesa besayensi abayi-1 600 beeyunivesithi eziliqela lwabonisa oku, isithathu kubo sithi siyakholelwa kuThixo. * Ngaba ubuya kuthi ezi ngcali azikho krelekrele kuba nje zikholelwa kuThixo?”
Ukuba ubani uthi: “Ukuba uThixo ukho kutheni abantu bebandezeleka kangaka?”
Unokuphendula uthi: “Mhlawumbi uzama ukuthi awuyiqondi kakuhle indlela uThixo azenza ngayo izinto, okanye mhlawumbi awuboni nokubona ukuba zikho izinto azenzayo. Kunjalo? [Mvumele aphendule.] Ndiye ndafumana isizathu esivakalayo sokuba kubekho ukubandezeleka okungaka. Kodwa ukuze usiqonde kuza kufuneka kuqala sihlolisise iimfundiso eziliqela zeBhayibhile. Ngaba ungathanda ukufunda okungakumbi?”
Inqaku elilandelayo liza kuthetha ngesizathu sokuba inkolo yokuba izinto zasuka zazivelela ingenasihlahla.
^ isiqe. 32 Umthombo: KwiSocial Science Research Council kwincwadi ethi “Religion and Spirituality Among University Scientists,” ebhalwe nguElaine Howard ngoFebruwari 5, 2007.


text:
Ibali 26: UYobhi Uyathembeka KuThixo
UYAYISIZELA na le ndoda igulayo? Igama layo nguYobhi yaye lo mfazi ngumkayo. Uyayazi na into ayithethayo kuYobhi? ‘Mqalekise uThixo uze ufe.’ Makhe sibone isizathu sokuba ade athethe ngolu hlobo nesizathu sokuba uYobhi abandezeleke kangaka.
UYobhi wayeyindoda ethembekileyo eyayithobela uYehova. Wayehlala kwilizwe laseUtse elingekude eKanan. UYehova wayemthanda kunene uYobhi kodwa kukho umntu owayemthiyile. Ngaba uyazi ukuba ngubani?
NguSathana uMtyholi. Khumbula, uSathana yingelosi embi emthiyileyo uYehova. Wakwazi ukubangela uAdam noEva bangamthobeli uYehova, yaye wacinga ukuba unokubangela nabanye abantu bangamthobeli uYehova. Kodwa ngaba wakwazi ukwenjenjalo? Hayi. Khawucinge ngamadoda kwanabafazi abathembekileyo esifunde ngabo. Bangaphi owakhumbulayo amagama abo?
Emva kokufa kukaYakobi noYosefu eYiputa, uYobhi wayengoyena mntu uthembekileyo kuYehova emhlabeni wonke. UYehova wafuna ukwazisa uSathana ukuba akanakubangela wonk’ ubani abe mbi, ngoko wathi: ‘Khangela uYobhi. Phawula indlela athembeke ngayo kum.’
‘Uthembekile,’ watsho uSathana, ‘ngenxa yokuba uyamsikelela yaye unezinto ezininzi ezintle. Kodwa ukuba uyazihlutha, uya kukuqalekisa.’
Wathi ke uYehova: ‘Zithabathe. Yenza konke okubi okuthandayo kuYobhi. Sobona enoba uya kundiqalekisa na. Qiniseka nje wena ukuba akumbulali.’
Okokuqala, uSathana wabangela ukuba amadoda ebe iinkomo neenkamela zikaYobhi yaye izimvu zakhe zabulawa. Emva koko wabulala oonyana bakhe abali-10 neentombi kwisaqhwithi esikhulu. Emva koko uSathana wathwaxa uYobhi ngesi sifo soyikekayo. UYobhi wabandezeleka kakhulu. Kungenxa yoko le nto umkaYobhi wathi kuye: ‘Mqalekise uThixo uze ufe.’ Kodwa uYobhi akazange ayenze loo nto. Kwakhona, kwafika amadoda amathathu awayezenza abahlobo bakhe aza amxelela ukuba ubephila ubomi obungendawo. Kodwa uYobhi wahlala ethembekile.
Le nto yamvuyisa kunene uYehova, waza kamva wamsikelela uYobhi njengokuba umbona kulo mfanekiso. Wamphilisa kwisifo sakhe. UYobhi waba nabanye abantwana abali-10 abahle, iinkomo, izimvu neenkamela eziphindwe kubini kunezo zangaphambili.
Ngaba uya kusoloko uthembekile kuYehova njengoYobhi? Ukuba kunjalo, uThixo uya kukusikelela nawe. Uya kukwazi ukuphila ngonaphakade xa wonke lo mhlaba uya kwenziwa mhle njengomyezo wase-Eden.
Yobhi 1:1-22; 2:1-13; 42:10-17.
Imibuzo
- Wayengubani uYobhi?
- Yintoni awazama ukuyenza uSathana, kodwa ngaba waphumelela?
- UYehova wamnika imvume yokwenza ntoni uSathana, yaye ngaba waphumelela?
- Kwakutheni ukuze umkaYobhi athi kuye “mqalekise uThixo uze ufe”? (Bona umfanekiso.)
- Njengoko ubona kumfanekiso wesibini, uYehova wamsikelela njani uYobhi, yaye ngoba?
- Ukuba sithembekile kuYehova njengoYobhi, ziziphi iintsikelelo esiya kuzifumana?
Imibuzo eyongezelelekileyo
- Funda uYobhi 1:1-22.
AmaKristu angamxelisa njani uYobhi namhlanje? (Yobhi 1:1; Fil. 2:15; 2 Pet. 3:14)
- Funda uYobhi 2:1-13.
Ziziphi iindlela ezimbini ezahlukeneyo abasabela ngazo uYobhi nomfazi wakhe kwintshutshiso kaSathana? (Yobhi 2:9, 10; IMize. 19:3; Mika 7:7; Mal. 3:14)
- Funda uYobhi 42:10-17.
Kukuphi ukufana okukhoyo phakathi komvuzo owafunyanwa nguYobhi noYesu ngenxa yokuthembeka kwabo? (Yobhi 42:12; Fil. 2:9-11)
Zisikhuthaza njani iintsikelelo ezafunyanwa nguYobhi ngenxa yokugcina kwakhe ingqibelelo kuThixo? (Yobhi 42:10, 12; Heb. 6:10; Yak. 1:2-4, 12; 5:11)
Funda Okungakumbi
Ikhadi LeBhayibhile LikaYobhi
Umzekelo kaYobhi usinika isibindi sokunyamezela naziphi iimvavanyo esinokuzifumana. Khuphela eli khadi leBhayibhile uze ufunde okungakumbi.


text:
AMABALI EBHAYIBHILE ANEMIFANEKISO
Ibali LeBhayibhile Elinemifanekiso
UMoses Ukhulela EYiputa
Funda ngendlela uMoses awakhuselwa ngayo eselusana kuFaro okhohlakeleyo. Funda eli bali linemifanekiso kwiwebhsayithi okanye uziprintele lona.
OKUNGAKUMBI
UNowa Unokholo KuThixo
Esalathiswa nguThixo, uNowa wakha umkhombe ukuze asindise intsapho yakhe kumkhukula. Yintoni onokuyifunda ngokholo kwibali likaNowa nomkhukula?
UAdam NoEva Bacingela Iziqu Zabo
Yintoni eyenzekayo ngenxa yokuba benza isigqibo esibi?
UDavide Uba Nesibindi
Yintoni eyayibangela ukuba uDavide abe nethemba lokuba uza kumoyisa uGoliyati? Kutheni unokuba nesibindi sokuba unokwenza izinto ezifanelekileyo?


text:
Ngaba Iilwimi Zethu Zavela “KwiNqaba YaseBhabheli”?
“UYehova wabachithachitha bathi saa emhlabeni wonke, baza bayeka ukwakha isixeko eso. Kungenxa yoko le nto kwathiwa igama laso yiBhabheli, kuba uYehova waluduba khona apho ulwimi lomhlaba wonke.”
NGABA eso siganeko sichazwe eBhayibhileni senzeka ngokwenene? Ngaba abantu basuka bathetha iilwimi ezahlukeneyo ngaxeshanye, njengoko kusitshiwo? Abanye bayahlekisa ngoko iBhayibhile ikutshoyo ngendlela iilwimi ezabakho zaza zasasazeka ngayo. Omnye umbhali uthi: “Intsomi yeNqaba YaseBhabheli yenye yezona ntsomi zingabhadlanga kwendakha ndaziva.” Kwanomnye urabhi ongumYuda uthi “le yindlela nje elula yokuxelela abantu abangazi nto ngemvelaphi yeentlanga.”
Kutheni abantu bengakholelwa koko kwenzeka eBhabheli? Ngamafutshane nje, kuphikisana neemfundiso zabantu ngemvelaphi yeelwimi. Ngokomzekelo, abanye abaphengululi bathi ezinye iilwimi azizange zibekho ngoko nangoko, kodwa zaphuma ngokuthe ngcembe kulwimi olwaluthethwa ngabantu bonke. Abanye bakholelwa ukuba ezinye iilwimi ezazithethwa ntlandlolo zazivelela, besithi ekuqaleni abantu babehumzela nje de bathetha ulwimi oluvakalayo. Ezi ngcamango kunye nezinye ziye zabangela ukuba abantu abaninzi bavumelane noNjingalwazi W. T. Fitch owabhala kwincwadi yakhe ethi The Evolution of Language wathi: “Asikabi nazo iimpendulo ezicacileyo.”
Yintoni efunyaniswe ngabembi bezinto zakudala nabaphengululi ngendlela ezabakho ngayo iilwimi zabantu? Ngaba oko bakufumanisayo kuyayixhasa indlela ekuthiwa zabakho ngayo? Okanye zixhasa ingxelo yaseBhabheli? Okokuqala, makhe sihlolisise ingxelo yeBhayibhile.
KWENZEKA PHI YAYE NINI?
IBhayibhile ithi ukudutywa kweelwimi nokusasazeka kwabantu kwaqala “kwilizwe laseShinare,” kamva elabizwa ngokuba yiBhabhiloni. (Genesis 11:2) Kwenzeka nini oko? IBhayibhile ithi ngemihla kaPelege, owazalwa kwiminyaka emalunga neyi-250 ngaphambi koAbraham, “umhlaba [“abemi bomhlaba,” umbhalo osemazantsi weNW eneembekiselo] wawahlukene.” Ngoko kucacile ukuba isiganeko saseBhabheli senzeka kwiminyaka eyi-4 200 eyadlulayo.
Abanye abaphengululi bacinga ukuba iilwimi ezikhoyo ngoku zivela kulwimi olwaluthethwa ntlandlolo malunga neminyaka eyi-100 000 eyadlulayo. * Ukanti abanye bathi iilwimi ezithethwayo kule mihla zifana nezo zazithethwa kwiminyaka emalunga neyi-6 000 eyadlulayo. Kodwa iingcali zeelwimi ezininzi zinokuzazi njani iilwimi ezingasathethwayo? Imagazini ethi Economist ithi: “Yingxubakaxaka le. Ngokwahlukileyo kwiingcali zebhayoloji, abantu abazaziyo iilwimi abanazo iifosili eziza kubanceda baqonde iilwimi zamandulo.” Le magazini ihlabela mgama isithi uqikelelo lwenye ingcali yeelwimi ekholelwa kwindaleko alunakuthenjwa ngokupheleleyo. Le magazini iqhubeka isithi enye ingcali ifikelele kwizigqibo ezingenakuthenjwa ngenxa yendlela ebale ngayo.
Sekunjalo, “amatye aneelwimi zakudala” akhona. Ngawaphi loo matye, yaye athini ngeelwimi zantlandlolo? IThe New Encyclopædia Britannica ithi: “Amatye aneelwimi zakudala anokufunyanwa ngabantu, awakho ngaphezu kweminyaka emalunga neyi-4 000 okanye eyi-5 000 eyadlulayo.” Abembi bezinto zakudala bawafumana phi la “matye aneelwimi zakudala”? Kumazantsi eMesopotamiya
IILWIMI EZAHLUKENEYO, IINGCINGA EZAHLUKENEYO
IBhayibhile ithi eBhabheli, uThixo ‘waluduba ulwimi lwabo ukuze bangevani ngentetho.’ (Genesis 11:7) Ngenxa yoko, abakhi “bayeka ukwakha isixeko eso” saseBhabheli baza bachithachitheka, “bathi saa emhlabeni wonke.” (Genesis 11:8, 9) Noko ke, iBhayibhile ayitsho ukuba zonke iilwimi ezithethwa namhlanje zivela kulwimi olunye olwaluthethwa ngaphambi kokuba zidutywe. Kunoko, ichaza ngeelwimi ezabakho ngequbuliso, lwimi ngalunye luchaza indlela eyahlukahlukeneyo abantu abavakalelwa nabacinga ngayo, kwanangeendlela ezahlukahlukene ngayo ezi lwimi.
Kuthekani ngeelwimi ezahlukeneyo ezikhoyo namhlanje? Ngaba ziyafana okanye zahlukene? Usosayensi uLera Boroditsky, wathi: “Njengoko iingcali ngeelwimi ziphanda nzulu ngeelwimi ezithethwa ehlabathini (ezimalunga neziyi-7 000, zimbalwa kakhulu eziye zazihlola), kuye kwavela izinto ezahlukene ngazo ezininzi.” Nangona iilwimi ezinjengesiCantonese nesiHakka sakumazantsi eTshayina zisondelelene, zahluke ngokupheleleyo kwezinye iilwimi, njengesiCatalan saseNtshona okanye isiValencia saseSpeyin.
Iilwimi zithethwa ngendlela abantu abacinga ngayo nendlela abazichaza ngayo izinto eziphakathi kwabo
NGABA BABEHUMZELA OKANYE BABETHETHA ULWIMI OLUPHELELEYO?
Babethetha njani abantu ekuqaleni? IBhayibhile ithi umntu wokuqala, uAdam, wakwazi ukwakha amagama amatsha xa wathiya zonke izilwanyana nezidalwa ezibhabhayo. (Genesis 2:
Ukudutywa kweelwimi eBhabheli kwabangela ukuba abantu bangakwazi ukucebisana nokusebenza kunye. Sekunjalo, iilwimi zabo ezintsha zaziphelele njengolwimi lokuqala. Kumakhulu eminyaka kamva, abantu bakha izixeko eziphithizelayo, imikhosi enamandla aza amazwe arhwebelana. (Genesis 13:12; 14:1-11; 37:25) Ngaba babeza kukwazi ukuzenza ezi zinto ukuba babengenaso isigama esityebileyo negrama? Ngokutsho kweBhayibhile, ulwimi lokuqala neelwimi ezavela eBhabheli yayingekokuhumzela nje, kodwa yayiziilwimi ezipheleleyo.
Uphando lwakutshanje luyakungqina oku. IThe Cambridge Encyclopedia of Language ithi: “Zonke iintlanga ezikhe zahlolwa, enoba ziphila ubomi obulula kangakanani na, zithetha ulwimi olupheleleyo ngokufanayo nezo kuthiwa ziphucukile.” Ngokufanayo, kwincwadi ethi The Language Instinct, uNjingalwazi uSteven Pinker weKholeji yaseHarvard uthi: “Ayikho into yokuba abantu bakha bahumzela.”
ZIYA KUPHELELA PHI IILWIMI?
Ekubeni sithethe ngemvelaphi yeelwimi, indlela ezahlukene ngayo, kunye nokuphelela kweelwimi zantlandlolo, sinokufikelela kwisigqibo esithini? Abaninzi bafikelela kwisigqibo esithi konke okuthethwa yiBhayibhile ngeBhabheli kwenzeka ngokwenene.
IBhayibhile ithi uYehova uThixo waluduba ulwimi lwabantu baseBhabheli kuba bamvukela. (Genesis 11:4-7) Noko ke, wathembisa ukuba ‘izizwana uya kuzinika ukuba zitshintshele kulwimi olusulungekileyo, ukuze zonke zibize egameni likaYehova, ukuze zimkhonze ngaxhatha linye.’ (Zefaniya 3:9) Olu “lwimi lusungekileyo,” inyaniso yeLizwi likaThixo, lumanyanisa abantu abasehlabathini lonke. Ngoko kusengqiqweni ukuthi kwixa elizayo uThixo uya kumanyanisa uluntu ngokulenza luthethe ulwimi olunye, ephelisa okwa kudutywa kolwimi kwaseBhabheli.
^ isiqe. 8 Iingcamango zabantu ngokuvela kweelwimi zixhasa imbono yokuba abantu baphuma kwizidalwa ezifana nemfene. Zifundele oku kwiphepha 27-29 le ncwadana enemifanekiso yesiNgesi ethi The Origin of Life
^ isiqe. 9 Abembi bezinto zakudala baye bavumbulula iinqaba zetempile ezibupyramid nezinemigangatho ebonakalayo kummandla waseShinare. IBhayibhile ithi abakhi benqaba yaseBhabheli basebenzisa izitena endaweni yamatye, baza baziqaba ibhitumene endaweni yodaka. (Genesis 11:3, 4) IThe New Encyclopædia Britannica ithi eMesopotamiya amatye “ayenqabile okanye engekho kwaukubakho,” ngoxa ibhitumene yona yayidlal’ abantwana.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
35 Ilizwi elafika kuYeremiya livela kuYehova ngemihla kaYehoyakim+ unyana kaYosiya, ukumkani wakwaYuda, lalisithi:
2 “Hamba uye endlwini yamaRekabhi,+ uthethe nawo uze uwangenise endlwini kaYehova, kwelinye lamagumbi okudlela; uwanike iwayini ukuba asele.”
3 Ndamthabatha ke uYahazaniya unyana kaYeremiya unyana kaHabhatsiniya nabantakwabo, nabo bonke oonyana bakhe, nayo yonke indlu yamaRekabhi,
4 ndaza ndabangenisa endlwini kaYehova, kwigumbi lokudlela+ loonyana bakaHanan unyana kaIgedaliya, umntu kaTHIXO oyinyaniso, elalisecaleni kwegumbi lokudlela leenkosana elaliphezu kwegumbi lokudlela likaMahaseya unyana kaShalum+ umgcini-mnyango.
5 Ndandula ke ndabeka phambi koonyana bendlu yamaRekabhi iindebe zizele yiwayini neendebe ezingenamqheba ndaza ndathi kubo: “Selani iwayini.”
6 Kodwa bathi: “Asiyi kusela wayini, ngenxa yokuba uYonadabhi unyana kaRekabhi,+ ukhokho wethu, wabeka umyalelo phezu kwethu, esithi, ‘Ze ningaseli wayini, nina noonyana benu, ukusa kwixesha elingenammiselo.+
7 Kwaye nize ningakhi ndlu, nize ningahlwayeli mbewu; nize ningatyali sidiliya, kungabikho nesithi sibe sesenu. Kodwa nifanele nihlale ezintenteni yonke imihla yenu, ukuze niqhubeke niphila imihla emininzi phezu komhlaba enihlala kuwo njengabaphambukeli.’+
8 Ngoko siyaqhubeka sithobela ilizwi likaYehonadabhi unyana kaRekabhi ukhokho wethu kuyo yonk’ into awasiyalela yona+ ngokungaseli wayini yonke imihla yethu, thina, nabafazi bethu, noonyana bethu, neentombi zethu,+
9 nangokungazakheli zindlu zokuhlala, ukuze singabi nasidiliya okanye intsimi okanye imbewu eyeyethu.
10 Yaye siyaqhubeka sihlala ezintenteni kwaye sithobela yaye sisenza ngako konke oko uYonadabhi+ ukhokho wethu wasiyalela kona.+
11 Kodwa kwathi xa uNebhukaderetsare ukumkani waseBhabhiloni wenyukayo nxamnye nelizwe+ eli sathi, ‘Yizani, singene eYerusalem ngenxa yomkhosi wamajoni wamaKhaledi nangenxa yomkhosi wamaSiriya, sihlale eYerusalem.’”+
12 Kwafika ilizwi likaYehova kuYeremiya, lisithi:
13 “Utsho uYehova wemikhosi, uTHIXO kaSirayeli, ukuthi, ‘Hamba, uze uthi kumadoda akwaYuda nakubemi baseYerusalem: “Anizange namkele ngokuqhubekayo na isibongozo sokuthobela amazwi am?”+ utsho uYehova.
14 “Agciniwe amazwi kaYehonadabhi unyana kaRekabhi,+ awayalela ngawo oonyana bakhe, ukungaseli wayini, yaye abayiselanga kwada kwaba yile mini, ngenxa yokuba bawuthobele umyalelo kakhokho wabo.+ Mna ke, ndithethile kuni, ndivuka ekuseni ndize ndithethe,+ kodwa anindithobelanga.+
15 Kwaye ndamana ndithumela kuni bonke abakhonzi bam abaprofeti,+ ndivuka ekuseni ndize ndithumele kubo, ndisithi, ‘Khanincede, nibuye, ngamnye endleleni yakhe embi,+ nize nilungise izenzo zenu,+ ningalandeli abanye oothixo ukuba nibakhonze.+ Qhubekani nihlala emhlabeni endiwunike nina nookhokho benu.’+ Kodwa anizange niyithobe indlebe yenu, ningazange nindiphulaphule.+
16 Kodwa oonyana bakaYehonadabhi unyana kaRekabhi+ bawugcinile umyalelo kakhokho wabo awabayalela wona;+ kodwa ke sona esi sizwana, asindiphulaphulanga.”’”+
17 “Ngoko ke utsho uYehova, uTHIXO wemikhosi, uTHIXO kaSirayeli, ukuthi, ‘Yabona, ndizisela uYuda nabemi bonke baseYerusalem yonke intlekele endithethileyo ngayo kubo,+ ngenxa yokuba ndithethile kubo kodwa abaphulaphulanga, ndaza ndabiza kubo kodwa abaphendulanga.’”+
18 Nakuyo indlu yamaRekabhi uYeremiya wathi: “Utsho uYehova wemikhosi, uTHIXO kaSirayeli, ukuthi, ‘Ngenxa yokuba niwuthobele umyalelo kaYehonadabhi+ ukhokho wenu naza naqhubeka niyigcina yonke imiyalelo yakhe, nenza ngako konke oko waniyalela kona,+
19 ngoko ke utsho uYehova wemikhosi, uTHIXO kaSirayeli, ukuthi: “UYonadabhi unyana kaRekabhi akayi kunqunyukelwa ndoda yakuma+ phambi kwam ngamaxesha onke.”’”+
Yithumele
Yithumele
Yeremiya 35
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=35&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D35%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kuthetha Ukuthini Ukuzalwa Ngokutsha?
Impendulo esuka eBhayibhileni
Ibinzana elithi “ukuzalwa ngokutsha” libhekisela kubuhlobo obutsha phakathi kukaThixo nomntu ozalwa ngokutsha. (Yohane 3:3, 7) UThixo ubenza abantwana bakhe abo bazalwa ngokutsha. (Roma 8:15, 16; Galati 4:5; 1 Yohane 3:1) Ngokufanayo nabo bamkelwe ngokusemthethweni, batshintshelwa ekubeni yinxalenye yentsapho kaThixo.—2 Korinte 6:18
Kutheni umntu ezalwa ngokutsha?
UYesu wathi: “Ngaphandle kokuba nabani na azalwe kwakhona, akanakububona ubukumkani bukaThixo.” (Yohane 3:3) Ngoko ukuzalwa ngokutsha kulungiselela umntu ukuba alawule noKristu kuBukumkani bukaThixo. Obu Bukumkani bulawula busezulwini, ngoko iBhayibhile ichaza ‘ukuzalwa ngokutsha’ njengokunikwa ilifa ‘elibekwe emazulwini.’ (1 Petros 1:3, 4) Abo bazalwa ngokutsha banikwe isiqinisekiso sokuba baza “kulawula ndawonye njengookumkani” kunye noKristu.—2 Timoti 2:12; 2 Korinte 1:21, 22.
Uzalwa ngokutsha njani umntu?
Xa uYesu wathetha ngalo mba, wathi abo bazalwa ngokutsha baya ‘kuzalwa ngamanzi nomoya.’ (Yohane 3:5) Eli binzana libhekisela ekubhaptizweni emanzini kuze kulandele ukubhaptizwa ngomoya oyingcwele.—IZenzo 1:5; 2:1-4.
UYesu waba ngumntu wokuqala ukuzalwa ngokutsha. Wabhaptizwa kuMlambo iYordan, emva koko wathanjiswa nguThixo (okanye, wabhaptizwa) ngomoya oyingcwele. Ngolo hlobo uYesu wazalwa ngokutsha njengonyana kaThixo wokomoya enethemba lokubuyela ezulwini. (Marko 1:9-11) UThixo walizalisekisa elo themba ngokumvusa njengesidalwa esingumoya.—IZenzo 13:33.
Abanye abazalwa ngokutsha baqala babhaptizwa emanzini ngaphambi kokufumana umoya oyingcwele. * (IZenzo 2:38, 41) Baba nethemba eliqinisekileyo lokuphila ezulwini, themba elo uThixo aza kulizalisekisa ngovuko.—1 Korinte 15:42-49.
Ubuxoki ngokuzalwa ngokutsha
Ubuxoki: Umntu ufanele azalwe ngokutsha ukuze afumane usindiso okanye abe ngumKristu.
Inyani: Ukuzincama kukaYesu kuzisa usindiso kungekuphela kwabo bazalwa ngokutsha ukuze balawule noKristu ezulwini kodwa kwanabo basemhlabeni baza kulawulwa buBukumkani bukaThixo. (1 Yohane 2:1, 2; ISityhilelo 5:9, 10) Eli qela lesibini lamaKristu linethuba lokuphila ngonaphakade kwiParadesi esemhlabeni.—INdumiso 37:29; Mateyu 6:9, 10; ISityhilelo 21:1-5.
Ubuxoki: Umntu unokuzikhethela ukuzalwa ngokutsha.
Inyani: Ithuba lokuba nobuhlobo noThixo nokusindiswa linokufunyanwa ngumntu wonke. (1 Timoti 2:3, 4; Yakobi 4:8) Noko ke, bakhethwa nguThixo abo baza kuzalwa ngokutsha okanye abaza kuthanjiswa ngomoya oyingcwele. Ngokusuka eBhayibhileni, ukuzalwa ngokutsha “kuxhomekeke, kungekhona kulowo unqwenelayo nakulowo ubalekayo, kodwa kuThixo.” (Roma 9:16) Ibinzana elithi ‘ukuzalwa ngokutsha’ linokuphinda libhekisele “ekusukeni phezulu,” nto leyo ebonisa ukuba ukhetho lwabo bazalwa ngokutsha “lusuka phezulu” okanye kuThixo.—Yohane 3:3.
^ isiqe. 9 Kwenzeka okufanayo nakuKorneli nakwabo wayekunye nabo.—IZenzo 10:44-48.
Funda Okungakumbi
Ubhaptizo Nolwalamano Lwakho NoThixo
Ngawaphi amanyathelo ofanele uwathabathe ukuze ufanelekele ukubhaptizwa? Funda ukuba kuthetha kuthini nendlela olufanele lwenziwe ngayo.
Intlawulelo—Esona Sipho Sikhulu SikaThixo
Yintoni intlawulelo? Unokungenelwa njani kuyo?
Buyintoni UBukumkani BukaThixo?
Abantu abaninzi bayawazi uMthandazo weNkosi. Litheth’ ukuthini ibinzana elithi: “Mabufike ubukumkani bakho”?


text:
OKUFUNDISWA YIBHAYIBHILE
Ukuzivelela Kwezinto
Abanye abantu bathi izinto eziphilayo zazivelela. Abanye bathi uThixo wadala into yokuqala, emva koko wayekela kuzo ukuba ziqhubeke ngokuzivelela. Ithini yona iBhayibhile?
Ngaba iivesi zeBhayibhile ezithetha ngokudalwa kwezinto ziyikhaba ngaw’ omane into yokuba indalo yaqala ngesithonga sogqabhuko-dubulo?
IBhayibhile ithi: “Ekuqaleni uThixo wadala amazulu nomhlaba.” (Genesis 1:1) Ayitsho ukuba uThixo wazidala njani kanye kanye izinto. Ngoko ke, nokuba kwabakho ugqabhuko-dubulo olwabangela kubekho indalo, loo nto ayiphikisani neBhayibhile. Ukusuk’ apho, iGenesis 1:1 ingasuke isixelele ukuba ngubani owenza olo gqabhuko-dubulo.
Kakade ke, oososayensi abaninzi bakholelwa ukuba isithonga sogqabhuko-dubulo yinto eyazenzekelayo, emva koko iingceba zaqokelelana zaza zenza iinkwenkwezi neeplanethi emva kwexesha. Leyo ke iBhayibhile iyikhaba ngaw’ omane, kunoko ithi nguThixo ngokwakhe owadala zonke izinto, enoba wenza kwabakho isithonga sogqabhuko-dubulo okanye wenza ngenye indlela.
“Ekuqaleni uThixo wadala amazulu nomhlaba.”—Genesis 1:1.
Ngaba iBhayibhile iyavuma ukuba izidalwa ziyakwazi ukutshintsha emva kwexesha?
Ewe. IBhayibhile ithi, uThixo wadala izinto eziphilayo “ngohlobo lwazo.” (Genesis 1:11, 12, 21, 24, 25) Ngaba kunokwenzeka ukuba kubekho iintlobo ngeentlobo zesidalwa esinye? Ewe. Kodwa, ngaba xa isidalwa sitshintsha ukuze sikwazi ukuphila kwimeko ethile kubonisa ukuba kuye kuvele esinye isidalwa esingesiso esiya? Akunjalo.
Khawucinge ngalo mzekelo: Ngeminyaka yoo-1970, abaphengululi bafunda indlela oluphila ngayo uhlobo oluthile lwentaka ehlala kwiziqithi zaseGalápagos. Baqaphela ukuba ukutshintsha kwemozulu kwenza ukuba iintaka ezinomlomo omkhudlwana kunowezinye zingafi msinya. Abanye bathi obu yayibubungqina bokuba izinto zazivelela. Kodwa ngaba yinyani leyo, okanye oku kubonisa ukuba izidalwa ziyakwazi ukutshintsha zize zilungele imeko? Emva kweqela leminyaka, laphinda landa inani leentaka ezinemilomo emincinane zaza zangaphezulu kunezo zinemilomo emikhulu. Oku kwenza ukuba uprofesa uJeffrey H. Schwartz oyingcali yolwazi nembali yoluntu kunye nendalo agqibe kwelokuba ukutshintsha kwesilwanyana ukuze silungele imeko akuthethi kuthi “kudaleka esinye isilwanyana.”
Ngaba imfundiso yokuba izinto zazivelela ingaze ivumelane neBhayibhile?
IBhayibhile ithi “[uThixo] wadala zonke izinto.” (ISityhilelo 4:11) Akazange ‘aphumle’ de wawugqiba umsebenzi. (Genesis 2:2) Lizicacele elokuba: UThixo akazange adale into engenabomi waza wahlala wayibukela ivelisa ezinye iintlobo ngeentlobo zentlanzi, iimfene kunye nabantu. * Le yokuba esinye isidalwa siyajika size sibe sesinye iyaphikisana nokuba uThixo ngumdali ethi iBhayibhile “wenza amazulu nomhlaba, nolwandle, nayo yonk’ into ekuzo.”—Eksodus 20:11; ISityhilelo 10:6.
“Ufanele, Yehova, Thixo wethu, ukwamkela uzuko nembeko namandla, ngenxa yokuba wadala zonke izinto, nangenxa yokuthanda kwakho zabakho yaye zadalwa.”—ISityhilelo 4:11.
Ukuze ufunde okungakumbi: IBhayibhile ithi uThixo “iimpawu zakhe ezingabonakaliyo zibonwa ngokucacileyo ukususela ekudalweni kwehlabathi kuse phambili, ngenxa yokuba ziqondeka ngezinto ezenziweyo.” (Roma 1:20) Ukufunda ngoThixo kungakunceda uphile ubomi obunenjongo, kuba ngothando unenjongo ngabo bamfuna ngokwenene. (INtshumayeli 12:13; Hebhere 11:6) Ukuze ufumane iinkcukacha ezingakumbi, ngena ku-www.jw.org/xh okanye uthethe namaNgqina kaYehova. Funda phantsi komxholo othi IIMFUNDISO ZEBHAYIBHILE > IMIBUZO YEBHAYIBHILE IYAPHENDULWA.
^ isiqe. 12 Ngokwahlukileyo koko kuthethwa ngabantu abafundisa ukuba izinto zazivelela, iBhayibhile ayifundisi ukuba uThixo wadala ngeentsuku ezisithandathu ezineeyure eziyi-24. Ukuze ufumane iinkcukacha ezingakumbi, funda iphepha 24-27 le ncwadana ethi Ngaba Izinto Eziphilayo Zadalwa? Le ncwadana ipapashwe ngamaNgqina kaYehova ibe ungazikhuphelela yona simahla ku-www.jw.org/xh.


text:
Ubulali
—Indlela Yobulumko
UToñi, ongumongikazi, wankqonkqoza komnye umzi waza wavulelwa libhinqa eliliqina. Elo bhinqa lamngxolisa laza lamthuka uToñi ngokufika emva kwexesha ukuza kunyamekela unina walo. Kodwa uToñi wayefike ngexesha emsebenzini. Sekunjalo, waye waxolisa kwelo bhinqa ngaloo mpazamo.
XA EPHINDA esiya, eli bhinqa lamhlasela kwakhona. Wathini uToñi? Uthi: “Kwakunzima nyhani kuba yayingekho le nto wayendithukela yona.” UToñi waxolisa kwakhona kweli bhinqa waza walichazela ukuba uyayiqonda intlungu elikuyo.
Ukuba ubunguToñi, ngewawenze ntoni? Ngaba ngewawube nobulali? Okanye ngaba ngekwakube nzima ukulawula umsindo? Ayinakuphikiswa into yokuba akululanga ukuzibamba kwiimeko ezinje. Xa kukho izinto ezisixakanisileyo okanye sichukelwa, kuba nzima nyhani ukuba nobulali.
Kodwa ke, iBhayibhile ikhuthaza amaKristu ukuba abe nobulali. Enyanisweni, iLizwi likaThixo lithi umntu onolu phawu unobulumko. UYakobi uthi: “Ngubani na osisilumko noqondayo phakathi kwenu? Makayibonise imisebenzi yakhe ngehambo yakhe entle enobulali bobulumko.” (Yak. 3:13) Kutheni kusithiwa ubulali bubungqina bobulumko obuvela ezulwini? Yintoni enokusinceda sibe nobulali?
BUBULUMKO UKUBA NOMOYA WOBULALI
Ubulali buhlisa umsindo. “Impendulo, xa inobulali, isusa umsindo, kodwa ilizwi elibangela intlungu linyusa umsindo.”
Ukuphendula ngomsindo kufana nokugalela iparafini emlilweni. (IMize. 26:21) Kanti impendulo enobulali yona idla ngokuwudambisa umsindo. Inokude itshintshe nkqu nomntu onguphuma-silwe.
UToñi wakubona kuye oku. Eli bhinqa lalila lakuva impendulo kaToñi enobulali. Lamcacisela ukuba lalikhathazwa ziingxaki ezininzi. UToñi walishumayeza, baqalisa nesifundo seBhayibhile
Ubulali bunokusenza sonwabe. “Banoyolo abo banomoya wobulali, kuba baya kuwudla ilifa umhlaba.”
Kutheni benoyolo nje abanobulali? Abaninzi ababekade bendlongondlongo bonwabile ngoku ngenxa yokwambatha ubulali. Ubomi babo buye baphucuka, yaye bayazi ukuba banekamva eliqaqambileyo. (Kol. 3:12) UAdolfo, ongumveleli wesiphaluka eSpeyin, ubalisa ngobomi bakhe ngaphambi kokuba angene enyanisweni.
UAdolfo uthi: “Ubomi bam babungenanjongo. Ndandidla ngokugqajukelwa ngumsindo, kangangokuba abanye abahlobo bam babesoyika ukuba ndiza kubaphendula ngekratshi, kwaye ndibabethe. Ekugqibeleni kwenzeka into eyanditshintshayo. Xa ndandisilwa, ndahlatywa izihlandlo ezithandathu, ndopha ndaphants’ ukufa.”
Ngoku, uAdolfo ufundisa abantu ukuba babe nobulali ngamazwi nangezenzo. Abaninzi bayatsaleleka kubuntu bakhe obuhle. UAdolfo uthi uyavuya kuba eye watshintsha. Yaye uyambulela uYehova ngokumnceda abe nobulali.
Ubulali buyamvuyisa uYehova. “Yiba nobulumko, nyana wam, uze uyenze ibe nemihlali intliziyo yam, ukuze ndimphendule ondingcikivayo.”
UYehova uyagculelwa lutshaba lwakhe olukhulu, uMtyholi. UThixo unezizathu zokuba nomsindo ngenxa yoko kugculelwa, kodwa iBhayibhile ithi ‘uzeka kade umsindo.’ (Eks. 34:6) Xa sizama ngamandla ethu onke ukuxelisa uThixo ngokuzeka kade umsindo nokuba nobulali, siya kuba senza ngobulumko yaye uYehova uya kuvuya kakhulu.
Eli hlabathi linobutshaba. Sinokudibana nabantu “abazidlayo, abanekratshi, abanyelisi, . . . abangenakuzeyisa, iindlobongela.” (2 Tim. 3:2, 3) Sekunjalo, oko akufanelanga kumthintele umKristu ekubeni nobulali. ILizwi likaThixo lisikhumbuza ukuba ‘ubulumko obuvela phezulu boboxolo yaye bunengqiqo.’ (Yak. 3:17) Xa sinoxolo nengqiqo, sibonisa ukuba sifumene ubulumko obuvela kuThixo. Obu bulumko buya kusenza siphendule ngobulali xa sicatshukiswa yaye busisondeze ngakumbi kuMthombo wobulumko obungapheliyo, uYehova.


text:
Sekuyiminyaka eli-10 abahlali beelali zaseMadiba eMpuma-Koloni belwisana nenkampani ezama ukomba iTitanium kulo-mmandla. Kweziveki ziphelileyo, omnye wabakhokheli babahlali abachasene noku waseXolobeni, kwiNqila yase Amadiba, uBazooka Rhadebe uye wabulalwa[1].
Asinakuthula sibukele ukuhlaselwa kwabantu ngenjongo yokubavala imilomo.
Mphathiswa wezimbiwa
Asinakuthula sibukele kuhlaselwa, kubulawa abantu;
- Simemelela ububanjwa kwaye kumangalelwe ababulali baka Bazooka.
- Simemelela ukuba i-Human Rights Commission mayiqale uphando ngokugrogriswa kwabo bachasene nenkampani yeMRC kunye nabo basetyenziswa yiyo ukugrogrisa abemi balendawo.
- Sifuna ukuba uMphathiswa amise ngezicelo zokomba umgodi kulendawo yaseXolobeni kude kugqitywe uphando ngokubulalwa kuka Rhadebe!
- Sifuna kuqinisekiswe ukhuselo lwawo onke amalungu e-Amadiba Crisis Committee neentsapho zawo.
- Simemelela bonke abo banxamnye nobulungisa ukuba beme bonke ekukhuseleni iDemokhrasi. Makuphele ukuhlaselwa kwabo bamele amalungelo oluntu kunye nemibutho yabo.
[1] http://www.dispatchlive.co.za/news/bazooka-murder-plot-thickens/


text:
Ngaba INguqulelo Yehlabathi Elitsha Ichanile?
Inxalenye yokuqala yeNguqulelo Yehlabathi Elitsha yakhululwa ngo-1950. Ukususela ngoko, abanye baye baveza izimvo zabo ngeNguqulelo Yehlabathi Elitsha * okanye bathandabuza ukuchana kwayo kuba kwiindinyana ezithile ayifani nezinye iiBhayibhile. Izizathu zokungafani kwayo zidla ngokuba zezi zilandelayo.
Ukuthembeka. INguqulelo Yehlabathi Elitsha iguqulelwe kwimibhalo-ngqangi yamandulo nenokuthenjwa ibe isekelwe nakuphando lwakutshanje lwezifundiswa. Ngokwahlukileyo koko, iKing James Version yango-1611, yayiguqulelwe kusetyenziswa imibhalo-ngqangi eyayingachananga kangako neyayingemidalanga kunaleyo isetyenziswe kwiNguqulelo Yehlabathi Elitsha.
Ukunyaniseka. INguqulelo Yehlabathi Elitsha izama ukudlulisela isigidimi samandulo esasiphefumlelwe nguThixo. (2 Timoti 3:16) Iinguqulelo ezininzi zeBhayibhile azinyanisekanga kwisigidimi esivela kuThixo kuba zifuna ukulandela amasiko abantu, ngokomzekelo, zifakela isibizo esithi Nkosi okanye esithi Thixo, endaweni yokusebenzisa igama elithi Yehova.
Ukucaca Kombandela. Ngokungafaniyo nezinye iinguqulelo ezizibeka ngendlela eyahlukileyo iingcamango eziseBhayibhileni, iNguqulelo Yehlabathi Elitsha isebenzisa indlela ecacileyo neqondakalayo yokuguqulela, engayifihliyo ingcamango yemibhalo yamandulo. Iinguqulelo eziwabeka ngenye indlela amazwi aseBhayibhileni zinokufakela iingcamango zabantu okanye zikhuphe iinkcukacha ezibalulekileyo.
Umahluko phakathi kweNguqulelo Yehlabathi Elitsha nezinye iinguqulelo
Iincwadi ezingekhoyo. IiBhayibhile zamaRoma Katolika nezamaOthodoki aseMpuma zineencwadi ezaziwa ngokuba zezeApocrypha. Kodwa ke, ezi ncwadi azizange zamkelwe ngamaYuda, ukongezelela koko, iBhayibhile ithi amaYuda ‘ayephathiswe izibhengezo ezingcwele zikaThixo.’ (Roma 3:1, 2) Ngenxa yeso sizathu, iNguqulelo Yehlabathi Elitsha nezinye iinguqulelo ezininzi zale mihla aziziquki iincwadi zeApocrypha.
Iivesi ezingekhoyo. Ezinye iinguqulelo zongeza iivesi namagama angekhoyo kweyona mibhalo-ngqangi midala yeBhayibhile, kodwa iNguqulelo Yehlabathi Elitsha ayiziquki iivesi ezinjalo. Iinguqulelo ezininzi zale mihla nazo ziye zizikhuphe iivesi ezinjalo okanye zibhale ukuba ezi vesi azinakuthenjwa.
Ukusetyenziwa kwamagama ohlukileyo. Ngokuqhelekileyo, ukuguqulela igama negama kuyenza ingacaci into ethethwayo. Ngokomzekelo, amazwi kaYesu akuMateyu 5:3 adla ngokuguqulelwa ngolu hlobo: “Banoyolo abangamahlwempu ngomoya.” (IBhayibhile YesiXhosa Ka-1990) Abantu abaninzi bathi alicacanga ibinzana elithi, ‘amahlwempu emoyeni,’ ngoxa abanye besithi uYesu wayebethelela imbaluleka yokuthobeka okanye yokuba lihlwempu. Kodwa ke, ingongoma kaYesu yayikukuba, uyolo lokwenene lufumaneka xa siqonda ukuba kufuneka sikhokelwe nguThixo. INguqulelo Yehlabathi Elitsha iyiguqulele ngendlela echanileyo ingcamango yale vesi xa isithi, “abo bayiphapheleyo intswelo yabo yokomoya.”—Mateyu 5:3. *
Amazwi ancoma iNguqulelo Yehlabathi Elitsha asuka kubaphengululi abangengomaNgqina
Ngokuphathelele iNguqulelo Yehlabathi Elitsha YeZibhalo ZamaKristu ZesiGrike, umguquleli nokwangumphengululi, uEdgar J. Goodspeed, wabhala oku ngomhla kaDisemba 8, 1950: “Ndinomdla kumsebenzi wobuvangeli wabantu benu, nakubungakanani bawo zwenibanzi, yaye ndivuyiswa kakhulu yinguqulelo efundeka ngokulula nenamandla. Ibonisa imiba eyahlukeneyo yemfundo ephilileyo nenzulu, njengoko ndizibonela ubungqina.”
UProfesa Allen Wikgren weYunivesithi yaseChicago wathi iNguqulelo Yehlabathi Elitsha ngumzekelo omhle weBhayibhile esebenzisa intetho eqhelekileyo yemihla ngemihla endaweni yokulandela oko kubhalwe kwezinye iiBhayibhile, yona “ifundeka lula kakhulu.”—IThe Interpreter’s Bible, Volume I, iphepha 99.
Xa ethetha ngeNguqulelo Yehlabathi Elitsha YeZibhalo ZamaKristu ZesiGrike, uAlexander Thomson ongumhloli weeBhayibhile waseBritani wabhala oku: “Ngokucacileyo le nguqulelo iphuma ezandleni zabaphengululi abanobuchule nabakrelekrele, abaye bafuna kangangoko kunokwenzeka ukuphuhlisa ingcamango yokwenene yombhalo wesiGrike beyisa kulwimi lwesiNgesi.”—IThe Differentiator, yangoAprili 1952, iphepha 52.
Umbhali uCharles Francis Potter waqaphela ukuba pha naphaya kukho iindinyana angaziqhelanga, kodwa wathi: “Abaguquleli bale Bhayibhile benze umsebenzi omhle gqitha besebenzisa imibhalo-ngqangi yesiGrike neyesiHebhere, kuyabonakala ukuba ngabantu abakrelekrele ibe bawazi kakuhle umsebenzi wabo.”—IThe Faiths Men Live By, iphepha 300.
Nangona uRobert M. McCoy wayevakalelwa kukuba kukho iindawana angaziqondiyo kwiNguqulelo Yehlabathi Elitsha, wavuma ukuba iguqulelwe ngokusemagqabini, wathi ngayo: “Ukuguqulelwa kweTestamente Entsha bubungqina bokuba kukho abaphengululi abanobuchule bokumelana neengxaki ezininzi zokuguqulela iBhayibhile.”—IAndover Newton Quarterly, kaJanuwari 1963, iphepha 31.
UProfesa S. MacLean Gilmour akavumelani nazo zonke iindinyana zeNguqulelo Yehlabathi Elitsha, kodwa uyatsho ukuba abaguquleli bayo “abanantanga kwisiGrike.”—IAndover Newton Quarterly, yangoSeptemba 1966, iphepha 26.
UProfesa Thomas N. Winter, wabhala oku xa wayebhekisela kwiNguqulelo Yehlabathi Elitsha eyinxalenye yeKingdom Interlinear Translation of the Greek Scriptures: “Inguqulelo eyenziwe yile komiti ingazichazanga, isexesheni ngokwenene yaye ichanile.”—IThe Classical Journal, yangoAprili-Meyi 1974, iphepha 376.
Ngo-1989 uProfesa Benjamin Kedar osisifundiswa sesiHebhere kwaSirayeli, wathi: “Kuphando endilwenzileyo lweBhayibhile yesiHebhere nezinye iinguqulelo, ndisoloko ndibhekisela kwiNguqulelo Yehlabathi Elitsha yesiNgesi. Ndifumanise ukuba lo msebenzi uye wenziwa ngabaguquleli bale Bhayibhile wenziwe kakuhle, bayayiqonda eyona ngcamango yayo ibe bayikhuphela ngendlela echanileyo.”
Ngokusuka kuhlolisiso lwakhe aye walwenza kwiinguqulelo zesiNgesi ezisithoba, uProfesa Jason David BeDuhn oyingcali kwizifundo zonqulo wabhala wathi: “Le nguqulelo yeyona ichanileyo kunezinye.” Nangona abantu nezinye izifundiswa zeBhayibhile zicinga ukuba umahluko okhoyo kwiNguqulelo Yehlabathi Elitsha ubangelwa ziinkolelo zonqulo zabaguquleli, lo kaBeDuhn waphinda wathi: “Uninzi lotshintsho olukhoyo lubangelwa kukuchana nokucaca kwale nguqulelo eneengcamango ezisuka nqo kwimibhalo-ngqangi yamandulo yeTestamente Entsha.”—ITruth in Translation, iphepha 163, 165.
^ isiqe. 2 Akubhekiselwa kwiNguqulelo Yehlabathi Elitsha ka-2013 ehlaziyiweyo.
^ isiqe. 9 Ngokufanayo inguqulelo kaJ. B. Phillips ithi, “abo baziyo ukuba badinga uThixo” ize iTranslator’s New Testament ithi, “abo bayiqondayo intswelo yabo yokomoya.”
Funda Okungakumbi
Kutheni AmaNgqina KaYehova Eye Avelisa INguqulelo Yehlabathi Elitsha?
Yintoni eyenza le nguqulelo yeLizwi likaThixo yahluke kwezinye?


text:
UKUNCEDA IINTSAPHO | ABANTU ABASELULA
Indlela Yokumelana Nengcinezelo Yoontanga
INGXAKI
“Kwisikolo samabanga aphantsi, ndandingamkelwa ngabanye abantwana, yaye oko kwakubuhlungu. Ngoko ke, xa ndandiqalisa isikolo samabanga aphezulu, ndatshintsha indlela yokunxiba nesimo sam sengqondo—ibe ezinye zezinto endandizenza zazingalunganga. Ndandikufuna gqitha ukuba nabahlobo kangangokuba ndanikezela kwingcinezelo yoontanga, ukuze abantwana endifunda nabo bandithande.”—UJennifer, oneminyaka eyi-16. *
Ngaba nawe ujamelene nengcinezelo yoontanga? Ukuba kunjalo, eli nqaku liza kukunceda ukwazi ukumelana nayo.
Xa unikezela kwingcinezelo yoontanga, uba ngathi uyirobhoti engenangqondo kuba uvumela abanye abantu bakulawule. Kutheni ubavumela nje?—Roma 6:16.
OKO UMELE UKWAZI
Ingcinezelo yoontanga inokwenza abantu abalungileyo benze izinto ezimbi.
“Unxulumano olubi lonakalisa imikhwa elungileyo.”—1 Korinte 15:33.
“Maxa wambi sisenokwenza into ephosakeleyo kuba nje sifuna ukukholisa abanye!”—UDana.
Ingcinezelo yoontanga ayisoloko ivela koontanga.
“Xa ndinqwenela ukwenza okulungileyo, kusuke kubekho okubi kum.”—Roma 7:21.
“Enyanisweni, ndiyazicinezela, kuba nje ndinqwenela izinto oontanga bam abathetha ngazo nezibonakala zimnandi.”—UDiana.
Ukumelana nengcinezelo yoontanga yinto omele uzidle ngayo.
“Yibani nesazela esilungileyo.”—1 Petros 3:16.
“Ngaxa lithile kwakunzima kum ukumelana nengcinezelo yoontanga, kodwa ngoku andoyiki ukwahluka yaye andijiki kwizigqibo endizenzileyo. Ayikho into eyodlula ukulala unesazela esicocekileyo.”—UCarla.
OKO UNOKUKWENZA
Xa oontanga bekucinezela ukuba wenze okubi, zama oku kulandelayo:
Cinga ngemiphumo. Zibuze, ‘Kunokwenzeka ntoni ukuba ndiyanikezela kwingcinezelo ndize ndibhaqwe? Baza kucinga ntoni abazali bam ngam? Ndiza kucinga ntoni ngam?’—Umgaqo weBhayibhile: Galati 6:7.
“Abazali bam bandibuza imibuzo efana nothi, ‘Ukuba unokunikezela, kungenzeka ntoni kuwe?’ Bandinceda ndibone indlela ingcinezelo yoontanga enokundikhokelela ngayo kwikhondo elibi.”—UOlivia.
Kumele oko ukukholelwayo. Zibuze, ‘Kutheni ndikholelwa ukuba eli khondo liza kundenzakalisa okanye lenzakalise nabanye?’—Umgaqo weBhayibhile: Hebhere 5:14.
“Xa ndandiselula, ndandisala okanye ndinikele nje impendulo emfutshane, kodwa ngoku ndiyakwazi ukuchaza isizathu esivakalayo sokuba kutheni ndiza kukwenza oko okanye ndingazokukwenza. Ndiyazimela iinkolelo zam eziphathelele okuhle nokubi. Andibavumeli abanye ukuba bandiphendulele—oko ndikwenza ngokwam.”—UAnita.
Cinga ngobuntu bakho. Zibuze, ‘Ndifuna ukuba ngumntu onjani?’ Emva koko, cinga ngengcinezelo ojamelene nayo uze uzibuze, ‘Ebeya kwenza ntoni lo mntu ukuba ebekwimeko efanayo?’—Umgaqo weBhayibhile: 2 Korinte 13:5.
“Ndanelisekile ngumntu endinguye, ngoko ke, andiyihoyanga kangako into abayicingayo abanye ngam. Ngaphezu koko, baninzi abantu abakuthandayo ukuba kunye nam.”—UAlicia.
Cinga ngekamva. Ukuba usesesikolweni, kwiminyaka engephi—okanye kwiinyanga—aba bantu uzama ukubakholisa basenokungabikho ebomini bakho.
“Ndajonga enye yeefoto zasesikolweni, yaye andizange ndibakhumbule abanye babantwana endandifunda nabo. Kodwa xa ndandifunda nabo, oko babekuthetha kwakubaluleke ngakumbi kunezinto endizikholelwayo. Yayibubudenge ngokwenene obo!”—UDawn, ngoku oneminyaka eyi-22.
Zilungiselele. IBhayibhile ithi: ‘Umele ukwazi ukuphendula bonke ngabanye.’—Kolose 4:6.
“Abazali bam basinceda sicinge ngemizekelo enokusinceda nodadewethu, size siyilinganise ukuze xa sijamelene nengcinezelo ebomini, sikwazi oko simele sikwenze.” —UChristine.
^ isiqe. 4 Amanye amagama kweli nqaku atshintshiwe.
Funda Okungakumbi
Ngaba Iitshomi Zakho Zikulingela Ukuba Wenze Izinto Ezimbi?
Funda izinto onokuzenza ukuze ulwe okanye uphephe isilingo.
Ngaba Abanye Bakulingela Ukuba Ulale Naye?
Kuza kundinceda ngantoni ukuvuma? Ngaba uya kuzisola?


text:
- Not important at all
- Slightly important
- Moderately important
- Decidedly important
- Non-negotiable
In His Own Words
About Him
xa ufuna ubani akwazi umazisa igamalakho uzicaze uhlalaphi naye ngokunjalo njengoko nimane nincokola luyelukhula ungxibelelwano , kubekho ukukhululeka komnye nakomnye nibengabahlobo bokwenene
About His Ideal Match
ukuthanda uYEHOVA yinto yokuqala ,ukuthanda umndeni yinto yesibini kukokonke okubalulekile kungakhathaliseki ukuthi ungubani zimphawu ezithandekayo ukodlula nantonina.ubawunazo ezimpawu ubomi bunzima nakubanina.


text:
INQAKU ELINGUMXHOLO
Ngaba Iicawa Ziyaphelelwa?
UGaffar owazalelwa eTurkey wayengayithandi into yokuba kuthiwe uThixo unenzondo, nto leyo awayeyifundiswe ecaweni yakhe. Umfazi wakhe uHediye waqalisa ukuyithandabuza icawa yakhe xa wayeneminyaka esithoba nje kuphela. Uthi: “Ndandifundiswe ukuba uThixo ubuceba kwangaphambili ubomi bomntu. Ekubeni ndandiyinkedama, ndandidla ngokuzibuza ukuba, ‘Ndenze ntoni ukuze ndibe kule meko?’ Ndandidla ngokulila ubusuku bonke. Ndathi ndisiba neminyaka eyi-15 ndabe ndingasayithandi icawa yam.”
NGABA nawe uyekile ukuhamba icawa? Ukuba kunjalo, yazi ukuba asinguwe wedwa. Kumazwe amaninzi bayanda abantu abathi bona abahambi cawa—nto leyo ebonisa ukuba iliwa libhek’ umoya kwiicawa. Amanye aloo mazwe aboniswe apha ngezantsi.
Kutheni Abantu Bezishiya Iicawa?
Zininzi izizathu zokuba abantu bazishiye iicawa. Ziquka ukubandakanyeka kweecawa kubundlobongela nobugrogrisi, amanyala enziwa ngabefundisi, nezinye izinto. Ezinye zazo zezi:
Ukuba nemali eninzi: I-Global Index of Religion and Atheism ithi: “Xa imali isiy’ ingena, nawe ke uya unqaba aph’ ecaweni.” Ibalulekile le nto ithethwa yile ncwadi kuba imeko yezoqoqosho kumazwe amaninzi iye yaphucuka kakhulu. Unjingalwazi wezoqoqosho uJohn V. C. Nye uthi: Kwezinye iindawo, abantu baphila “ubomi obutofotofo kangangokuba abanye bookumkani ababefumile kwiminyaka engamakhulu amabini eyadlulayo bebenokufa ngumona xa benokubabona.”
OKUTHETHWA YIBHAYIBHILE: IBhayibhile yaprofeta isithi, “ngemihla yokugqibela” abantu babeya kuthanda imali ngaphezu koThixo nommelwane. (2 Timoti. 3:1-5) Omnye umbhali weBhayibhile owayeyazi indlela imali elugqiba ngayo ukholo wathi kuYehova uThixo: “Musa ukundinika ubuhlwempu okanye ubutyebi.” Ngoba? Uthi xa ephendula: “Ukuze ndingabi nakwanela ndize ndikukhanyele.”—IMizekeliso 30:8, 9.
Izithethe zeecawa nokuziphatha: Abantu abaninzi, ingakumbi ulutsha, bathi iicawa azincedi nganto. Abanye bayekile ukuzithemba iicawa. UTim Maguire oligosa lezeendaba kwiHumanist Society Scotland uthi: “Abantu abaninzi bayazishiya iicawa kuba abasakholelwa ukuba ziluncedo ekulungiseni indlela yokuziphatha, ingakumbi xa ujonga izinto ebezisenzeka ezicaweni kula makhulu eminyaka edluleyo.”
OKUTHETHWA YIBHAYIBHILE: UYesu Kristu walumkisa ngabefundisi bobuxoki, esithi: “Nobaqonda ngeziqhamo zabo. . . . Umthi olungileyo uvelisa isiqhamo esihle, kodwa wonke umthi obolileyo uvelisa isiqhamo esingento yanto.” (Mateyu 7:15-18) “Isiqhamo esingento yanto” siquka ukugxuphuleka kwiipolitiki nokwamkela izinto ezimcaphukisayo uThixo, njengobufanasini. (Yohane 15:19; Roma 1:25-27) Sikwaquka nokutshotshisa phambili amasiko nezithethe ezingancedi nganto kunokufundisa iZibhalo. (Mateyu 15:3, 9) UYesu wathi: “Yondla amatakane am ezimvu.” (Yohane 21:17) Noko ke, abantu abaninzi namhlanje abafundiswa ngoThixo.
Iicawa nemali: IPew Research Center ithi abantu abaninzi bathi iicawa ziyithanda gqitha imali. Kuphinde ke kubekho nabefundisi abaninzi abaphila ngobunewunewu ngoxa wona amarhamente ebhuqwa yindlala. Ngokomzekelo, ubhishopu wesinye isixeko saseJamani utyholwa ngokuba sesingawothiyo umlilo ngoxa wona amarhamente akhe amaninzi elamba. Le nto iye yawacaphukisa gqitha amaKatolika amaninzi alapho. Imagazini iGEO ithi eNigeria “seyiqalisa ukuba yingxaki into yabefundisi abanemali eninzi ngoxa abantu abazizigidi ezilikhulu bebhuqwa yindlala.”
OKUTHETHWA YIBHAYIBHILE: UPawulos owafaka isandla ekubhaleni iBhayibhile wathi: “Asingobathengisi belizwi likaThixo.” (2 Korinte 2:17) Nangona uPawulos wayengumfundisi odumileyo kwibandla lamaKristu lokuqala, wayedla ngokusebenza ukuze kungafuneki abanye bamnike imali. (IZenzo 20:34) Wayethobela umyalelo kaYesu othi: “Namkele ngesisa, yiphani ngesisa.”—Mateyu 10:7, 8.
Nawo ke amaNgqina kaYehova azeka mzekweni, ngokungazithengisi iincwadi zawo okanye ngokubahlawulisa abo abafundisa iBhayibhile. Naxa esenkonzweni akafuni nkongozelo okanye ahlawulise abantu isishumi. Kunoko, abantu banikela ngokuzithandela.—Mateyu 6:2, 3.
Kwakuprofetiwe Ukuba Abantu Baza Kuzishiya Iicawa!
Abantu ababephila kula mashumi nje ambalwa eminyaka edluleyo bebengenakuyicinga eyokuba iicawa ziza kushiywa ngabantu ngenye imini. Noko ke, uThixo wayibona kudala ukuba le nto iza kwenzeka waza wayichaza eBhayibhileni. Wafanisa zonke iicawa ezinganyanisekanga nehenyukazi elibizwa ngokuba ‘yiBhabhiloni Enkulu.’ —ISityhilelo 17:1, 5.
Le ndlela zichazwa ngayo iicawa iyazifanela kuba nangona zizibanga zikhonza uThixo, ziye zahenyuza nabalawuli beli hlabathi ukuze zifumane igunya nobutyebi. ISityhilelo 18:9 sithi: ‘Ookumkani bomhlaba bahenyuza nayo.’ Negama elithi “Bhabhiloni” liyazifanela iicawa kuba iimfundiso zazo ezininzi, njengokungafi komphefumlo, oothixo abaneziqu ezithathu, ubugqi, zonke zizinto ezaqalwa kwisixeko saseBhabhiloni yamandulo esasitshone zwabha kunqulo lobuxoki nakwiinkolelo. *—Isaya 47:1, 8-11.
IBhabhiloni yamandulo eyayibonakala inamandla yawa xa amanzi avela kuMlambo umEfrate awayeyikhusele ‘omayo,’ aza amaMedi namaPersi akwazi ukuyoyisa. (Yeremiya 50:1, 2, 38) Phofu loo nto yenzeka nje ngobusuku obunye!—Daniyeli 5:7, 28, 30.
NeBhabhiloni Enkulu ihleli “phezu kwamanzi amaninzi.” IBhayibhile ithi la manzi athetha “izizwana nezihlwele”—izigidi zabantu abakwiicawa zobuxoki. (ISityhilelo 17:1, 15) IBhayibhile yaprofeta ukuba la manzi aza koma—nto leyo ebonisa ukuba iBhabhiloni yanamhlanje sele iza kutshabalala ibe loo nto iza kwenzeka ngequbuliso. (ISityhilelo 16:12; 18:8) Ngubani oza kuyitshabalalisa? Iza kujikelwa kwazezi nkokeli zepolitiki ihenyuza nazo. Ziza kohlutha yonke into enayo, okanye zidlakaze inyama yayo.—ISityhilelo 17:16, 17. *
“Phumani Kuyo”!
Ekubeni iBhabhiloni Enkulu iza kutshabalala kungekudala, uThixo ulumkisa abantu esithi: “Phumani kuyo, bantu bam, ukuze ningabelani nayo ngezono zayo, nokuze ningamkeliswa kwizibetho zayo.” (ISityhilelo 18:4) Uphawule phofu ukuba igama elithi “ukuze” livela kabini apha? Isilumkiso silkaThixo siya kubantu abafuna ukuthandwa nguThixo abaphazanyiswe ziimfundiso zobuxoki—njengoGaffar noHediye ekuthethwe ngabo ngaphambili.
Ngaphambi kokuba afunde iBhayibhile, uGaffar wayecinga ukuba uThixo ufanele ahlonitshwe kuba nje esoyikwa. Uthi: “Ndavuya xa ndeva ukuba uYehova nguThixo obathandayo abantu ibe ufuna simthobele kuba simthanda.” (1 Yohane 4:8; 5:3) UHediye waxola xa weva ukuba asingoThixo owamenza waba yinkedama, kwaye nemeko akuyo yayingasekwanga kwangaphambili. Zamthuthuzela neevesi zeBhayibhile ezinjengoYakobi 1:13 othi, uThixo akabalingi abantu ngezinto ezibuhlungu. Yena noGaffar baqalisa ukufunda iBhayibhile baza baphuma ‘eBhabhiloni.’—Yohane 17:17.
Xa iBhabhiloni Enkulu itshatyalaliswa abayi kuchatshazelwa ligazi abo baye baphuma kuyo baza ‘banqula uBawo ngomoya nangenyaniso.’ (Yohane 4:23) Banethemba lokubona umhlaba ‘uzaliswe kukwazi uYehova njengamanzi egubungele ulwandle.’—Isaya 11:9.
Iicawa zobuxoki kunye neemfundiso zazo ziza kutshabalala, kuba uThixo ‘akanakuxoka.’ (Tito 1:2) Lona unqulo lokwenene luya kuhlala ngonaphakade!
^ isiqe. 16 Ukuze ufunde okungakumbi ngeBhabhiloni Enkulu nangoko iBhayibhile ikufundisayo ngabafi, ngokuba unjani uThixo, nangobugqi, funda incwadi ethi Yintoni Ngokwenene Efundiswa YiBhayibhile? Iyafumaneka nakwi-intanethi ku-www.jw.org/xh.
^ isiqe. 18 Jonga umxholo othi “Okufundiswa YiBhayibhile—Isiphelo Sehlabathi,” kulo Vukani!
Funda Okungakumbi
Ifundisa Ntoni iBhayibhile Ngonqulo?
IBhayibhile isichazela isizathu sokuba kukho iicawa ezinzi.
Ngaba Ikhona Inkonzo Onokuyithemba?
Ngaba ukhe waphoxeka enkonzweni? Ukuba kunjalo, kunokuba nzima ukuzithemba iinkonzo. Kunokukunceda njani ukufunda iBhayibhile?